text:
Batamela Kgauswi le Modimo
Na Jehofa o na le Maikwelo?
GE E ba karabo e le ee, gona go rotoga potšišo e nngwe e rego: Na boitshwaro bja rena bo kgoma maikwelo a Modimo? Ke gore, na ka boitshwaro bja rena re ka thabiša Modimo goba ra mo kweša bohloko? Boradifilosofi ba bangwe ba mehleng ya bogologolo ba ile ba re Modimo ga a na maikwelo. Ba bile ba ganeditše ka gore ga go na motho yoo a ka tutuetšago Modimo le gore Modimo o swanetše go ba a se na maikwelo. Eupša Beibele e nea kgopolo e fapanego, ya gore Jehofa o na le maikwelo a borutho e bile o tloga a ena le taba le seo re se dirago. Ela hloko mantšu ao a hwetšwago go Psalme 78:40, 41.
Psalme 78 e laodiša ditirišano tša Modimo le Isiraele ya bogologolo. Ka morago ga go ntšha setšhaba seo bokgobeng kua Egipita, Jehofa o ile a ithaopela go ba le tswalano e kgethegilego le bona. O ile a holofetša gore ge e ba ba ka dula ba ekwa melao ya gagwe, ba be ba tla ba “thoto ya [gagwe] e kgethegilego” gomme a ba diriša ka tsela e kgethegilego bakeng sa go phethagatša morero wa gagwe. Batho ba ile ba dumelelana le seo gomme ba tsena kgweranong ya Molao. Na ba ile ba phelela tumelelano yeo ya bona?—Ekisodo 19:3-8.
Ga go selo se sengwe se bohlokwa seo re ka se neago Jehofa go feta go phela ka tsela yeo e thabišago pelo ya gagwe
Mopsalme o re: “Ruri ba rabetše go yena gantši kua lešokeng!” (Temana 40) Temana e latelago e oketša ka gore: “Ba be ba leka Modimo gantši le gantši.” (Temana 41) Ela hloko gore mongwadi o hlalosa mokgwa wa borabele. Moya wo o mobe o iponagaditše ka pela—ge ba be ba le lešokeng kapejana ka morago ga go lokollwa ga bona Egipita. Batho ba ile ba thoma go ngongoregela Modimo, ba belaela ge e ba a ena le bokgoni goba a nyaka go ba hlokomela. (Numeri 14:1-4) Puku e nngwe ya ditšhupetšo ya bafetoledi ba Beibele e bolela gore mantšu a rego “ba rabetše go yena” a ka “fetolelwa e le sekapolelo se se rego ‘ba ile ba thatafišetša Modimo dipelo tša bona’ goba ‘ba ile ba ra Modimo ba re “Aowa.”’” Lega go le bjalo, ka baka la kgaugelo ya gagwe, Jehofa o be a fela a lebalela batho ba gagwe ge ba be ba bonagatša boitsholo bja bona. Eupša ba be ba fela ba boela ditseleng tša bona tša kgale gomme ba rabela gape, ke moka mokgwa wo wa tšwela pele ka yona tsela yeo.—Psalme 78:10-19, 38.
Jehofa o be a ikwa bjang nako le nako ge batho ba gagwe ba fokolago ba rabela? Temana 40 e re: “Ba [be ba] mo kweša bohloko.” Phetolelo e nngwe e re ba be ba “mmakela manyami.” Puku e nngwe ya ditšhupetšo tša Beibele e hlalosa ka gore: “Se se bolelwago mo ke gore boitshwaro bja Baheberu bo be bo baka bohloko,—go fo swana le boitshwaro bja ngwana yo a sa kwego le wa lerabele.” Go fo swana le ge ngwana yo a sa laolegego a kweša batswadi ba gagwe bohloko, Baisiraele ba marabele ba ile “ba kweša yena Mokgethwa wa Isiraele bohloko.”—Temana 41.
Re ka ithuta’ng psalmeng ye? Go a kgothatša go bona gore Jehofa o na le tswalano e tiilego le barapedi ba gagwe le gore ga a akgofele go ba lahla. Ka mo go swanago, ke mo go phafošago go lemoga gore Jehofa o na le maikwelo le gore boitshwaro bja rena bo ka kgoma maikwelo a gagwe. Go tseba seo go go kgoma bjang? Na go go šušumeletša go nyaka go dira se se nepagetšego?
Go e na le go phegelela tsela ya sebe le go kweša pelo ya Jehofa bohloko, re ka kgetha go latela tsela e lokilego le go thabiša pelo ya gagwe. Gomme seo ke sona seo a se nyakago go barapedi ba gagwe, o re: “Morwa wa ka, hlalefa gomme o thabiše pelo ya ka.” (Diema 27:11) Ga go selo se sengwe se bohlokwa seo re ka se neago Jehofa go feta go phela ka tsela yeo e thabišago pelo ya gagwe.
Mmalo wa Beibele o šišintšwego bakeng sa July:


c: text/html

text:
Madireng a Lefase
Italy
Ka 2011 kua Italy, thekišo ya dipaesekela e ile ya feta thekišo ya dikoloi. Gare ga mabaka ao a neilwego ao a ka bago a bakile seo ke mathata a tša boiphedišo, theko ya makhura a dinamelwa le ditshenyagalelo tša go hlokomela dikoloi. Ka lehlakoreng le lengwe, go hlokomela dipaesekela ga go bitše kudu ge go bapišwa le dikoloi, go bonolo go di diriša e bile di a hola.
Armenia
Kgoro ya Yuropa ya Ditshwanelo tša Batho (European Court of Human Rights [ECHR]) e ahlotše ka gore mmušo wa Armenia o gataketše ditshwanelo tša masogana a 17, ao ka moka e lego Dihlatse tša Jehofa, ao a ilego a golegwa ka morago ga go gana go dira tirelo e itšego yeo e sego ya bohlabani a hlokometšwe ke balaodi ba tša bohlabani. Mmušo o ile wa swanelwa ke go lefa ditshenyagalelo le ditefišo tša molao go bao ba 17.
Japane
Go bana bao ba ilego ba hlaselwa ke ditiro tša bosenyi tšeo go tšona Diwepesaete tša go dira bagwera ka Inthanete di kgathilego tema, 63 lekgolong ya bona e be e se ya ka ya lemošwa ke batswadi ka dikotsi tšeo di ka bago gona mekerong yeo. Go melato e 599 yeo e hlahlobilwego, 74 lekgolong ya bao go thwego ke disenyi ba dumetše gore morero wa bona wa go diriša Diwepesaete tše e be e le go ba le thobalano le bana bao.
China
E le ge e leka go kaonefatša pitlagano ya dinamelwa, metse e megolo e lekanyetša palo ya dikoloi tše difsa tšeo di ngwadišwago. Ka mohlala, Beijing e ka se ngwadiše dikoloi tše ka godimo ga tše 240 000 ka ngwaga. Ka August 2012, batho ba e ka bago ba 1 050 000 ba ile ba tsenela matengwa ao a bego a ntšha mangwalo a 19 926 a bohlatse bja gore motho o ngwadišitše, e lego seo se bolelago gore go atlegile motho o 1 feela go ba 53 bao ba dirilego dikgopelo.

robotstxt: allowed

filter: keep


text:
Go Thuša Setšhaba
Go Thuša Bafaladi Bogareng bja Kontinente ya Yuropa
Bafaladi ga ba hloke feela go thušwa ka dijo le diaparo. Baithaopi ba Dihlatse tša Jehofa ba nea bafaladi khomotšo le kholofelo ka go ba botša molaetša o homotšago wa Beibele.
Bafsa ba Thušwa go Lebeletšana le Bomphenyašilo Sekolong
Hugo, wa mengwaga e 10 o hweditše Sefoka sa Diana ka ge a ile a thuša ba bangwe go lebeletšana le bomphenyašilo. Lesogana le le kgonne bjang go ba moemedi yo a lego kgahlanong le bomphenyašilo?
Go Thuša Barutwana go Atlega Kua Thailand
Dihlatse tša Jehofa kua Thailand di ile tša dira lesolo leo le kgethegilego go thuša barutwana go atlega sekolong. Ke eng seo balaodi ba sekolo, barutiši le batswadi ba se bolelago?
Dihlatse tša Jehofa Kua Hungary di Retwa ka Maiteko a Tšona a go Thuša
Noka ya Danube e ile ya tlala kudu kua Hungary. Dihlatse tša Jehofa di tšere karolo modirong wa go thibela mafula wo o bego o rulagantšwe ke bahlankedi ba mmušo ba tikologong yeo.
Raditimamollo yo a Bego a se Mošomong o Phološa Maphelo
Setho sa lefapha la tša ditimamollo, Serge Gerardin yo e lego Hlatse ya Jehofa kua Fora, o ile a akgofa go yo thuša kotsing ya koloi gomme a phološa maphelo
Dihlatse tša Jehofa di Hlompšha ka go Thuša Bafaladi
Ke eng seo Dihlatse tša Jehofa tše senyane di se diretšego bafaladi kua lefelong le legolo la go golega bafaladi la Australia?
JW.ORG e Kaonefatša Maphelo
Batho go tšwa ditšong ka moka ba hlalosa kamoo keletšo e itšego ya Beibele yeo ba e hweditšego go jw.org e ba thušitšego go kaonefatša maphelo a bona.
Dihlatse tša Jehofa di Ruta Batswadi le Bana go Itšhireletša Kgahlanong le Bao ba Gobošago ba Bangwe ka Thobalano
Mengwageng e masome e fetilego, Dihlatse tša Jehofa di gatišitše le go phatlalatša boitsebišo bjo bo kgothaletšago ditswalano tše dibotse ka lapeng.
Ledimo le Matla Kua Philippines—Tumelo e Fenya Mathata
Bao ba phologilego ba hlalosa seo se diregilego ge Ledimo le Matla Kudu la Haiyan le be le hlasela.
Mafula a Kua Alberta
Dihlatse tša Jehofa di ile tša thuša bjang bao ba kgomilwego ke mafula kua Alberta, Canada?
Motho yo Mongwe o Ile a Thušwa Gore a se ke a Ipolaya Toreng ya Sky Tower
Monna wa nywaga e 80 yoo e lego Hlatse ya Jehofa o ile a thuša go kgodiša monna yo a bego a nyaka go itahlela fase a le godimo ga tora ya Sky Tower kua Auckland New Zealand.
Mogolegwa o Fetoga Mohlanka wa Modimo
Donald, yo e kilego ya ba mogolegwa, o hlalosa kamoo thuto ya Beibele e ilego ya mo thuša go tseba Modimo, go fetoša bophelo bja gagwe le go ba molekane yo mokaone.
Batho ba Diketekete ba Ithuta go Bala le go Ngwala
Bala diphihlelo tša batho lefaseng ka bophara bao ba hotšwego ke diklase tša go ithuta go bala le go ngwala tšeo di rulagantšwego ke Dihlatse tša Jehofa.
Dihlatse tša Jehofa di Thuša Bagolegwa go Ithuta Beibele
Dihlatse tša Jehofa di fihlelela bjang bao ba nyakago go ithuta Beibele?
Go Thuša Bagolegwa
Bona kamoo therešo ya Beibele e fetošago dipelo tša bagolegwa le go kaonefatša maphelo a bona.
Ba Thušitšwe Gore ba se ke ba Ipolaya
Diphihlelo tša kgonthe go tšwa lefaseng ka bophara di nea khomotšo le kholofelo.
“Batho ba go Swana le Lena ba a Hlokwa!”
Ka morago ga mafula a matla le maraga a elelago kua Italy, sehlopha sa baithaopi se ile sa tloša leraga le dilo tšeo di sentšwego.
Go Fenya Kgethollo ka Thuto ya Beibele
Dihlatse tša Jehofa di dumela gore merafo ka moka e a lekana mahlong a Modimo.
Go Fetoša Maphelo a Bagolegwa
Dihlatse tša Jehofa kua Spain di ithuta Beibele le bagolegwa ba 600. Ithute kamoo modiro wo wa go ruta ka Beibele o fetošitšego bophelo bja mogolegwa yo mongwe.
Dihlatse tša Jehofa di Hwetša Sefoka ka Baka la go Hlokomela Tikologo
Meago ya go gatiša ya Dihlatse tša Jehofa kua Mexico e hweditše sefoka sa Clean Enterprise ka nywaga e šupago ka go latelana.
Lerato le re Tutueletša go Thuša ge go Tšwelela Kotsi
Dinageng tše dintši, Dihlatse tša Jehofa di a thuša ge go nyakega thušo.


text:
MAHUMO AO A LEGO KA LENTŠUNG LA MODIMO | Esitere 6-10
Ditiro tša Esitere tša go Hloka Boithati Bakeng sa Jehofa le Batho ba Gagwe
Esitere o be a na le sebete e bile a se na boithati ge a emela Jehofa le batho ba Gagwe
Esitere le Morodekai ba be ba šireletšegile. Eupša taelo ya Hamani ya go fediša Bajuda ka moka e be e phatlaletše dileteng ka moka tša mmušo
Esitere o ile a bea bophelo bja gagwe kotsing gape, ka go tšwelela pele ga kgoši a se a bitšwa. O ile a llela batho ba gabo gomme a kgopela kgoši gore e fetoše taelo yeo e šoro
Melao yeo e bego e hlomilwe leineng la kgoši e be e ka se fetošwe. Ka gona kgoši e ile ya laela Esitere le Morodekai gore ba hlome molao o mofsa
Jehofa o ile a nea batho ba gagwe phenyo e kgolo
Tsebišo ya bobedi e ile ya dirwa gomme ya nea Bajuda tshwanelo ya gore ba itwele
Baromiwa ba go namela dipere ba ile ba kitima dileteng ka moka tša mmušo ba phatlalatša mangwalo gomme Bajuda ba itokišeletša gore ba itwele
Batho ba bantši ba ile ba bona bohlatse bja gore Modimo o amogela Bajuda gomme ba sokologela tumelong ya Sejuda


text:
“Šetšang ka Kelohloko Dinonyana”
DINONYANA di phela dikarolong ka moka tša lefase gomme di gare ga diphedi tšeo di bonwago gabonolo. Go feta moo, go fapana ga tšona ka sebopego, mmala, melotšana le mekgwa ya tšona ya bophelo go ka dira gore go di bogela go thabiše le go tloša bodutu.
O ka kgona go bona tsela yeo dinonyana di phelago ka yona ka go lebelela ka lefasetere: ge phorokgohlo e eja diboko, ge tyrant flycatcher e kitimiša dikhunkhwane, ge leeba le bapadišana le le lengwe, ge peolwane e šoma ka thata go dira sehlaga sa yona goba ge nonyana ya goldfinch e fepa lefotwana la yona leo le swerego ke tlala.
Dinonyana tše bjalo ka dintšhu le dipekwa di a kgahliša ge di dutše di fofa leratadimeng. Tše dingwe di ka go makatša: ge diphorokgohlo di bapala ka lerathana la dijo, ge leeba le letona le išitše dikgara tša lona pele gore le kgahliše la tshadi, goba dinonyana tša galah tša mmala o mosehla le o mopinki le molodi wa tšona wa lešata di lekeletše ka tlase ga thapo ka ge di be di se tša ema gabotse. O ka thabela go bona tše dingwe, tše bjalo ka go huduga ga dinonyana tše bjalo ka mmakwele, megolodi le maganse. Ruri go huduga mo go bjalo go be go dutše go šeditšwe ka nywaga e dikete, gomme gwa tlogela babogedi ba makaditšwe ke gore dinonyana di kgona go fofa monabo o motelele di sa lahlegelwe ke tsela. Ge e le gabotse, Mmopi ka boyena o itše: “Mogolodi magodimong o tseba gabotse dinako tša wona tše di beilwego; leebakgorwana le peolwane le mmakwele di šetša gabotse nako ya go boa ga e nngwe le e nngwe.”—Jeremia 8:7.
Go Šetša Dinonyana tša Mehleng ya Beibele
Gantši Beibele e dira ditšhupetšo tše dintši ka dinonyana bakeng sa go ruta dithuto tše bohlokwa. Ka mohlala, ge Modimo a bolela ka mpšhe gotee le lebelo la yona leo le makatšago, o boditše monna yo a bitšwago Jobo gore: “Nakong ya ge e phuphusedišetša maphego a yona godimo, e sega pere le monamedi wa yona.” * (Jobo 39:13, 18) Modimo o ile a botšiša Jobo gore: “Na ke ka kwešišo ya gago ge pekwa e akalala, ge e phurollela maphego a yona phefong ya borwa?” (Jobo 39:26, 27) Thuto ke efe? Dinonyana di dira mešomo ya tšona ntle le thušo ya rena. Bokgoni bja tšona bo ithekgile ka bohlale bja Modimo e sego bja rena.
Kgoši Solomone o ngwadile ka “go kuruetša ga leebakgorwana” leo le bontšhago go fihla ga seruthwane. (Sefela sa Difela 2:12) Ge mopsalme a be a ngwala ka go nyaka ga gagwe go hlankela Modimo tempeleng, o boletše ka peolwane. Ka ge a di hufegela, mongwadi wa dikopelo o itše: “Gaešita le nonyana e ikhweleditše ntlo, gomme peolwane yona e ikhweleditše sehlaga, moo e beilego mafotwana a yona—E lego aletareng ya gago e kgolo, wena Jehofa.”—Dipsalme 84:1-3.
“Tatago lena wa legodimong o a di fepa. Na ga le bohlokwa go di feta?”—Mateo 6:26
Jesu Kriste o ile a bolela ka tše dingwe tša dinonyana tše dibotse. Ela hloko mantšu a ao a hwetšwago go Mateo 6:26 a rego: “Šetšang ka kelohloko dinonyana tša legodimo; ga di bjale peu goba go buna goba go kgobela dintlong tša polokelo. Lega go le bjalo, Tatago lena wa legodimong o a di fepa. Na ga le bohlokwa go di feta?” Papišo ye yeo e kgomago pelo e kgonthišetša balatedi ba Jesu gore ba bohlokwa go Modimo le gore le ka mohla ga se ba swanela go belaela ka go hwetša dilo tšeo di nyakegago bophelong.—Mateo 6:31-33.
Lehono, go bogela dinonyana ke selo se se tlwaelegilego sa go itloša bodutu—ga go makatše, ka ge re kgahlwa ke mekgwa ya tšona ya go bapala, bobotse bja tšona, tsela yeo di bontšhanago lerato gotee le melotšana ya tšona. Go feta moo, di ka ruta bao ba di bogetšego ka šedi dithuto tše bohlokwa ka bophelo. Na o tla ‘šetša ka kelohloko dinonyana?’
^ ser. 6 Mpšhe ke nonyana e kgolo go di feta ka moka le gona e na le lebelo, gomme e ka kgona go kitima lebelo la dikhilomithara tše 72 ka iri ka nakwana.
Ithute ka mo go oketšegilego
Seo re Ithutago Sona go Dinonyana tša Magodimo
Dinonyana ga di bontšhe feela bokgoni bja Modimo bja go bopa eupša gape di re kgothaletša go naganišiša ka dilo tše bohlokwahlokwa.


text:
KGAOLO 114
Kriste o Ahlola Dinku le Dipudi a le Sedulong sa Bogoši
JESU O ANEGA SESWANTŠHO SA MABAPI LE DINKU LE DIPUDI
Jesu o Thabeng ya Mehlware, o sa tšwa go anega seswantšho sa mabapi le dikgarebe tše lesome le sa mabapi le ditalente. Jesu o phetha bjang karabo ya gagwe ya potšišo yeo a e botšišitšwego ke baapostola ya mabapi le pontšho ya go ba gona ga gagwe le bofelo bja tshepedišo ya dilo? O dira seo ka go anega seswantšho sa mafelelo seo se lego mabapi le dinku le dipudi.
Jesu o thoma ka go ba alela boemo, o re go bona: “Ge Morwa wa motho a fihla ka letago la gagwe a na le barongwa ka moka, o tla dula sedulong sa gagwe sa bogoši sa letago.” (Mateo 25:31) Ga go na pelaelo ya gore Jesu ke yena motho yo bohlokwa seswantšhong se. O be a fela a ipitša “Morwa wa motho.”—Mateo 8:20; 9:6; 20:18, 28.
Seswantšho se se tla phethagala neng? Se tla phethagala ge Jesu “a fihla ka letago la gagwe” a na le barongwa gomme a dula “sedulong sa gagwe sa bogoši sa letago.” O be a šetše a boletše mabapi le “Morwa wa motho a etla ka maru a legodimo ka matla le letago le legolo” a na le barongwa ba gagwe. Seo se be se tla direga neng? Se tla direga “gateetee ka morago ga masetlapelo.” (Mateo 24:29-31; Mareka 13:26, 27; Luka 21:27) Ka gona seswantšho se se tla phethagala nakong ya ge Jesu a etla a le letagong. Ka gona Jesu o tla dira’ng ka nako yeo?
Jesu o hlalosa gore: “Ge Morwa wa motho a fihla . . . , ditšhaba ka moka di tla kgobokanywa pele ga gagwe gomme o tla kgethologanya batho go etša ge modiši a kgethologanya dinku go dipudi. Dinku o tla di bea ka letsogong la gagwe la le letona, eupša dipudi ka go la le letshadi.”—Mateo 25:31-33.
Ge Jesu a bolela ka dinku tšeo di lego ka lehlakoreng la bao ba amogelwago, o re: “Ke moka Kgoši e tla re go bao ba lego ka go la le letona la gagwe: ‘Tlang, lena bao le šegofaditšwego ke Tate, jang bohwa bja Mmušo wo le o lokišeditšwego go tloga go theweng ga lefase.’” (Mateo 25:34) Ke ka baka la’ng Kgoši e amogela dinku gabotse?
Kgoši e hlalosa ka gore: “Ke be ke swerwe ke tlala la nnea sa go ja; ke nyorilwe la nnea sa go nwa. Ke be ke le mosepedi la nkamogela ka borutho; ke hloboletše la nkapeša. Ke be ke babja la ntlhokomela. Ke be ke le kgolegong la tla go nna.” Ge dinku tše, e lego “baloki,” di botšiša mabapi le tsela yeo di dirilego ka gona dilo tše tše dibotse, Kgoši e araba ka gore: “Go fihla tekanyong yeo ka yona le diretšego yo mongwe wa bana bešo ba ba banyenyane, le diretše nna.” (Mateo 25:35, 36, 40, 46) Ga di dire dilo tše tše dibotse ge di le kua legodimong, ka ge go se na batho bao ba babjago goba bao ba bolawago ke tlala moo. Ditiro tše di swanetše go direlwa bana babo Kriste mo lefaseng.
Go thwe’ng ka dipudi, tšeo di lego ka go la le letshadi? Jesu o re: “Ke moka, go bao ba lego ka go la le letshadi la gagwe [Kgoši e] tla re: ‘Tlogang go nna, lena bao le rogakilwego, le ye mollong o sa felego o lokišeditšwego Diabolo le barongwa ba gagwe. Gobane ke be ke swerwe ke tlala eupša la se nnee sa go ja, ke nyorilwe la se nnee sa go nwa. Ke be ke le mosepedi eupša la se nkamogele ka borutho; ke hloboletše la se nkapeše; ke babja ke bile ke le kgolegong la se ntlhokomele.’” (Mateo 25:41-43) Kahlolo ye e swanetše ka gobane dipudi di paletšwe ke go swara ka botho bana babo Kriste bao ba lego mo lefaseng kamoo ba bego ba swanetše go ba swara ka gona.
Baapostola ba lemoga gore kahlolo ye ya nakong e tlago e tla ba le ditlamorago tša sa ruri. Jesu o re go bona: “Ke moka [Kgoši e tla re]: ‘Ruri ke re go lena: Go fihla tekanyong yeo ka yona le sa direlago yo mongwe wa ba banyenyane ba, ga se la ntirela.’ Bona bao ba tla fedišetšwa sa ruri, eupša baloki ba tla ya bophelong bjo bo sa felego.”—Mateo 25:45, 46.
Tsela yeo ka yona Jesu a arabago potšišo ya baapostola e dira gore balatedi ba gagwe ba nagane kudu ka taba ye, gomme se se ba thuša go hlahloba dikgopolo le ditiro tša bona.
Ithute ka mo go oketšegilego
Jesu o Porofeta ka Ditiragalo Tšeo di Tlago go Kgoma Lefase ka Moka
Pontšho yeo Jesu a e neilego baapostola ba gagwe e bolela’ng?


text:
Na Petro e be e le Mopapa wa Mathomo?
“Mokadinale Jorge Mario Bergoglio, S.J., o kgethilwe go ba Mopapa yo a Phagamego, e le mohlatlami wa bo-265 wa Petro.”—VATICAN INFORMATION SERVICE, VATICAN CITY, MARCH 13, 2013.
“Mopišopo wa Roma o swanelwa ke go ba yo a phagamego kudu go feta batho ka moka ka Kerekeng, ka ge e le mohlatlami wa Mokgethwa Petro, yoo a hweditšego tokelo yeo e kgethegilego go Jesu Kriste.”—THE PRIMACY OF THE BISHOP OF ROME DURING THE FIRST THREE CENTURIES, 1903, KA VINCENT ERMONI.
“Ka gona, ge e ba motho le ge e le ofe a ka bolela . . . gore Mopapa wa Roma ga se mohlatlami wa Mošegofatšwa Petro tabeng ye ya go ba ga gagwe yo a phagamego; gona a rogakwe [ke gore, a tsebatšwe e le mohlanogi].” —LEKGOTLA LA MATHOMO LA VATICAN, JULY 18, 1870.
MAKATHOLIKA a dimilione lefaseng ka bophara a tšea tsebišo ya 1870 ya Lekgotla la pele la Vatican e le thuto yeo e ka se kego ya fetošwa le yeo e swanetšego go latelwa ya kereke. Lega go le bjalo, re swanetše go ipotšiša gore: Na ke thuto yeo e theilwego Mangwalong? Go oketša moo, na ruri Mopapa Francis ke mohlatlami wa moapostola Petro? Le gona na Petro e be e le mopapa wa mathomo?
“MO LESWIKENG LE KE TLA AGA PHUTHEGO YA KA”
Tsebišo ya 1870 ya Lekgotla la Vatican e be e theilwe kudu tlhalosong ya lona ya Mateo 16:16-19 le Johane 21:15-17. Dipoledišano tša Jesu le Petro tšeo re balago ka tšona mangwalong a gotee le dipegong tše dingwe tša Beibele, di bontšha gore moapostola Petro o kgathile tema e bohlokwa historing ya Bokriste bja lekgolong la pele la nywaga. Ge e le gabotse, ge ba be ba thoma go kopana, Jesu o ile a bolela e sa le pele gore Petro o be a tla bontšha dika tša go swana le tša leswika bophelong bja gagwe. (Johane 1:42) Eupša na Kriste o ile a phagamiša Petro?
Go Mateo 16:17, 18, re hwetša mantšu a Jesu ao a a botšago Petro a rego: “Ke re go wena, ke wena Petro [yoo leina la gagwe le bolelago gore “Leswika”], gomme leswikeng le ke tla aga kereke ya ka.” * Na Jesu o be a era gore “kereke” ya gagwe, goba phuthego, e be e tla agwa godimo ga Petro e le motho? Na Petro e be e tla ba hlogo ya balatedi ka moka ba Jesu? Baapostola ba bangwe bao ba bego ba le gona poledišanong yeo ba ile ba kwešiša bjang mantšu a Jesu? Diebangedi di utolla gore ka morago ga moo, ba ile ba ngangišana ka makga a mmalwa mabapi le gore ke mang yo e lego yo mogolo go ba feta. (Mateo 20:20-27; Mareka 9:33-35; Luka 22:24-26) Ge e ba e le gore Jesu o be a šetše a phagamišitše Petro, na baapostola ba be ba ka botšišana gore ke mang yo e lego yo mogolo go ba feta?
Petro yena o ile a kwešiša bjang mantšu a Jesu? Ka ge Petro a gotše e le Moisiraele, a ka ba a be a tseba diporofeto tše di fapafapanego tša Seheberu tšeo di bolelago ka “leswika” goba ‘leswika la sekhutlo.’ (Jesaya 8:13, 14; 28:16; Sakaria 3:9) Ge a be a tsopolela badumedigotee le yena e nngwe ya tšona lengwalong leo a ba ngwaletšego lona, Petro o ile a hlalosa gore “leswika la sekhutlo” leo go porofetilwego ka lona e be e le Morena Jesu Kriste, yena Mesia. Petro o ile a diriša lentšu la Segerika la pe’tra (e lego lentšu lona leo le hwetšwago mantšung a Jesu go Mateo 16:18) bakeng sa Kriste a nnoši.—1 Petro 2:4-8.
Moapostola Paulo e be e le molatedi yo mongwe yo a botegago wa Jesu. Na Paulo o be a dumela gore Jesu o be a phagamišitše Petro? Ge Paulo a bolela ka boemo bja Petro phuthegong ya Bokriste ya lekgolong la pele la nywaga, o ngwadile gore Petro o be a le gare ga bao “ba bego ba bonagala e le dikokwane.” Go ya ka Paulo, go be go na le “dikokwane” tše fetago e tee. (Bagalatia 2:9) Go feta moo, ge e ba Petro a be a kgethilwe ke Jesu gore e be hlogo ya phuthego, o be a ka bonagala bjang, ke gore, badumedigotee le yena ba be ba ka nagana bjang gore ke kokwane?
Ge a ngwala mabapi le ditsela tše itšego tše di sa swanego tšeo Petro a bego a swara batho ka tšona, Paulo o ile a bolela ka tlhompho le ka tsela e lebanyago a re: “Ka mo ganetša re lebantše difahlego, gobane o be a tloga a fošitše.” (Bagalatia 2:11-14) Paulo ga se a ka a nagana gore Kriste o agile kereke, goba phuthego ya gagwe, godimo ga Petro goba motho le ge e le ofe yo a sa phethagalago. Go e na le moo, o be a dumela gore phuthego e agilwe godimo ga Jesu Kriste e le motheo. Go ya ka Paulo, “leswika leo le be le emela Kriste.”—1 Bakorinthe 3:9-11; 10:4.
“KE WENA PETRO . . .”
Re swanetše go kwešiša bjang mantšu a rego: “Ke wena Petro, gomme leswikeng le ke tla aga kereke ya ka”? E le gore re kwešiše tsopolo yeo gabotse, re swanetše go bala taba yeo e e dikologilego. Jesu le Petro ba be ba bolela ka eng? Jesu o be a sa tšwa go botšiša barutiwa ba gagwe gore: “Le re ke nna mang?” Petro o ile a araba ntle le go dikadika a re: “Ke wena Mesia, Morwa wa Modimo yo a phelago.” Ge Petro a re’alo, Jesu o ile a mo reta gomme a oketša ka gore o be a tla aga “kereke,” goba phuthego ya gagwe godimo ga “leswika” leo le tiilego kudu, lona leo Petro a bego a sa tšwa go dumela go lona, e lego Jesu ka boyena.—Mateo 16:15-18.
Re swanetše go kwešiša bjang mantšu a Jesu a rego: “Ke wena Petro, gomme leswikeng le ke tla aga kereke ya ka”?
Ka go dumelelana le se, “Botate [ba bantši] ba Kereke” ba ile ba ngwala gore leswika leo go bolelwago ka lona go Mateo 16:18 le emela Kriste. Ka mohlala, lekgolong la bohlano la nywaga Augustine o ngwadile gore: “Morena o itše: ‘Leswikeng le ke tla aga Kereke ya ka,’ ka gobane Petro o be a mmoditše gore: ‘Ke wena Kriste Morwa wa Modimo yo a phelago.’ Ka baka leo, ke tla aga Kereke ya ka godimo ga leswika le leo o boletšego ka lona.” Augustine o boletše leboelela gore “Leswika leo (Petra) le be le emela Kriste.”
Augustine le ba bangwe ba be ba tla tšewa e le bahlanogi ge ba be ba ka ahlolwa go ya ka thuto ya gona bjale ya Kereke ya Katholika. Ge e le gabotse, go ya ka rathutatumelo wa Switzerland e lego Ulrich Luz, go dumelelana ka kgopolo ga diithuti tša Beibele tabeng ye lehono nkabe go ile gwa ahlolwa ke Lekgotla la Vatican la 1870 e le bohlanogi.
MOPAPA— NA KE MOHLATLAMI WA PETRO?
Moapostola Petro o be a sa tsebe sereto sa “mopapa.” Ge e le gabotse, bapišopo ba bantši bao e sego Baroma ba be ba ipitša ka sereto se go fihla lekgolong la senyane la nywaga. Lega go le bjalo, sereto se se be se dirišwa ka sewelo e le sa molao go fihlela go yela bofelong bja lekgolong la bo-11 la nywaga. Go feta moo, ga go na Mokriste wa lekgolong la pele la nywaga yo a bego a nagana gore go phagamišwa ga Petro, go ya kamoo ba bangwe ba naganago ka gona, go ile gwa fetišetšwa go bahlatlami le ge e le bafe. Ka baka leo, seithuti sa Mojeremane e lego Martin Hengel o phethile ka gore “ga go na tsela ya histori le ya tša thutatumelo yeo e hlalosago seo ka morago se ilego sa tsebja e le ‘go phagamišwa’ ga mopapa.”
Go ruma taba: Na Petro e be e le mopapa wa mathomo? Na o ile a ba le bahlatlami? Na thuto ya Kereke ya Katholika ya go phagamišwa ga mopapa e theilwe Mangwalong? Karabo feela e nepagetšego ya potšišo e nngwe le e nngwe ya tše ke aowa. Lega go le bjalo, ntlha ke gore ga go pelaelo gore Jesu o ile a aga kereke ya gagwe, e lego phuthego ya gagwe ya therešo, godimo ga gagwe. (Baefeso 2:20) Ka gona, yo mongwe le yo mongwe wa rena a ka ipotšiša potšišo e bohlokwa e rego, Na ke hweditše phuthego yeo ya therešo?
^ par. 8 Ditsopolo ka moka tše di tšwago ka Beibeleng sehlogong se di tšerwe go New American Bible ya Katholika, e lego phetolelo yeo e dirišwago wepesaeteng ya semmušo ya Vatican.
Ithute ka mo go oketšegilego
Na Bakriste ba Swanetše go Diriša Direto tša Bodumedi?
Direto “mohlomphegi” le “mopishopo” di tlwaelegile. Na direto tše bjalo le tše dingwe di dumelelwa ke Beibele?


text:
KAROLO 3
Ditekanyetšo tša Mmušo—Go Tsoma Toko ya Modimo
O EMIŠETŠA moagišani wa gago letsogo ge o iphetela. O lemogile gore morago bjale o be a šeditše wena le lapa la gago. Le yena o go emišetša letsogo ke moka a go bitša. O re go wena: “Ke kgopela go botšiša? Ke’ng seo se dirago gore le fapane le batho ba bangwe?” Ke moka wena o mmotšiša gore: “O ra go re’ng?” O re go wena: “Akere le Dihlatse tša Jehofa. Ga le swane le batho ba bangwe. Le fapane kudu le madumedi a mangwe—ga le keteke matšatši a maikhutšo e bile ga le tšee karolo dipolotiking le dintweng. Ga le kgoge. Le gona malapa a lena a itshwere gabotse. Ke’ng seo se dirago gore le fapane gakaakaa le batho ba bangwe?”
O a tseba gore karabo e molaleng: Re phela ka go ikokobeletša pušo ya Mmušo wa Modimo. Ka ge Jesu e le Kgoši ya rena, o dula a re hlwekiša. O re thuša go sepela dikgatong tša gagwe gomme seo sa dira gore re se swane le lefase le le kgopo. Karolong ye, re tlo ithuta kamoo Mmušo wa Mesia o bego o dutše o hlwekiša batho ba Modimo moyeng, boitshwarong le tseleng yeo dilo di bego di dirwa ka yona ka phuthegong le ka mokgatlong, e le gore Jehofa a tagafatšwe.
KAROLONG YE
KGAOLO 10
Kgoši e Hlwekiša Batho ba Yona Moyeng
Keresemose le sefapano di swana ka’ng?
KGAOLO 11
Go Hlwekišwa Boitshwarong—Go Bonagatša Bokgethwa bja Modimo
Mafelo a bahlapetši le dikgoro tša tempele ya ponong ya Hesekiele di bile le seo di se bolelago ka mo go kgethegilego go batho ba Modimo ga e sa le go tloga ka 1914.
KGAOLO 12
Go Rulaganyetšwa go Hlankela “Modimo wa Khutšo”
Beibele ga e fapanye tlhakatlhakano le thulaganyo, eupša e e fapanya le khutšo. Ka baka la’ng? Gona karabo ya potšišo ye e kgoma Bakriste bjang lehono?


text:
MOROKAMI (KGATIŠO E ITHUTWAGO) SEPTEMBER 2014
Tokollo ye e na le dihlogo tše ithutwago tšeo di tlago go ahlaahlwa ka October 27 go fihla ka November 30, 2014.
Na o “Katanela go Fihlelela” Ditokelo?
O ka dira seo bjang ka tsela ya maleba?
Na o Kgodišegile Gore o Hweditše Therešo? Ka Baka la Eng?
Sehlogo se se tlo ahlaahla a mangwe a mabaka ao a dirago gore batho ba bantši ba dumele gore Dihlatse tša Jehofa di hweditše therešo. Le gona re tlo ahlaahla mabaka ao ka ona Dihlatse di kgodišegilego gore di hweditše therešo.
Hlankela Modimo ka Potego go sa Šetšwe “Ditlaišego tše Dintši”
Yo mongwe le yo mongwe o lebeletšana le ditlaišego ka gobane re phela lefaseng la Sathane. Ke ditsela dife tše dingwe tšeo Sathane a re hlaselago ka tšona? Re ka itokišeletša bjang go lebeletšana le tšona?
Batswadi
—Dišang Bana ba Lena
Batswadi ba na le boikarabelo bja go godiša bana ba bona “ka tayo le temošo ya Jehofa.” (Baefeso 6:4) Sehlogo se se ahlaahla ditsela tše tharo tšeo ka tšona batswadi ba ka dišago bana ba bona le go ba thuša go rata Jehofa.
Dipotšišo tše Tšwago go Babadi
Na seo Beibele e se bolelago go Psalme 37:
Lehu e Lego Lenaba la Mafelelo le a Fedišwa
Lehu le tšohle tšeo di lebišago go lona di baka tlaišego e kgolo. Ke ka baka la’ng batho ba ehwa? ‘Lehu e lego lenaba la mafelelo le tla fedišwa’ bjang? (1 Bakorinthe 15:
Gopola Bao ba Lego Tirelong ya Nako e Tletšego
Barapedi ba bantši ba Jehofa ba šoma ka thata tirelong ya nako e tletšego. Re ka dira’ng go gopola ‘modiro wa bona wa tumelo’ le ‘boitapišo bja bona bjo lerato’?


text:
Karolo 5: Go Tloga Nakong ya Bothopša Babilona go Fihla ge Merako ya Jerusalema e Tsošološwa
Ge Baisiraele ba be ba le bothopša Babilona, tumelo ya bona e ile ya lekwa gantši. Shaderaka, Meshaka le Abedinego ba ile ba lahlelwa ka sebešong sa mollo o fišago, eupša Modimo a ba ntšha ka go sona ba sa phela. Ka morago ga ge Babilona e fentšwe ke Bamede le Baperesia, Daniele o ile a lahlelwa ka moleteng wa ditau, eupša le yena Modimo o ile a mo šireletša ka gore a tswalele melomo ya ditau.
Mafelelong, kgoši Korese wa Peresia o ile a lokolla Baisiraele bothopša. Ba boela nageng ya gabo bona ka morago ga nywaga e 70 ga e sa le ba išitšwe Babilona e le mathopša. Se sengwe sa dilo tša pele tšeo ba ilego ba di dira ge ba boetše Jerusalema e bile go aga tempele ya Jehofa. Lega go le bjalo, go se go ye kae manaba a bona a ile a emiša modiro wa bona. Ka gona, e bile ka morago ga nywaga e ka bago e 22 ba boetše Jerusalema moo mafelelong ba ilego ba fetša go aga tempele.
Le gona re tlo ithuta ka leeto la Esera la go boela Jerusalema go yo lokiša tempele. Se se ile sa direga nywaga e 47 ka morago ga ge tempele e fedile. Ke moka nywaga e 13 ka morago ga leeto la Esera, Nehemia o ile a thuša go aga lefsa merako ya Jerusalema yeo e bego e wele. Ditiragalo ka moka tša histori tšeo di lego Karolong ye ya BOHLANO di akaretša nywaga e 152.


text:
MAMETLETŠO
Leina la Modimo—Go Dirišwa ga Lona le Seo le se Bolelago
KOPING ya gago ya Beibele, Psalme 83:18 e fetoletšwe bjang? New World Translation of the Holy Scriptures e fetoletše temana ye ka gore: “E le gore batho ba tsebe gore wena, yoo leina la gagwe e lego Jehofa, wena o nnoši o yo a Phagamego Kudu godimo ga lefase ka moka.” Diphetolelo tše dingwe tše dintši tša Beibele di fetolela mantšu a ka yona tsela ye. Lega go le bjalo, diphetolelo tše dintši ga di diriše leina Jehofa, di bea direto tše bjalo ka “Morena” goba “Wa ka mo go sa felego” legatong la lona. Ke’ng yeo e swanetšego go dirišwa temaneng ye? Na ke sereto goba leina Jehofa?
Temana ye e bolela ka leina. Sehebereng sa mathomo seo karolo e kgolo ya Beibele e bego e ngwadilwe ka sona, go tšwelela leina la gagwe la moswana-noši leo le mo hlaolago. Le peletwa e le יהוה (YHWH) ka ditlhaka tša Sehebere. Ka Sepedi phetolelo e tlwaelegilego ya leina leo ke “Jehofa.” Na leina leo le tšwelela temaneng e tee feela ya Beibele? Aowa. Le tšwelela mongwalong wa mathomo wa Mangwalo a Sehebere ka makga a ka bago a 7 000!
Leina la Modimo le bohlokwa gakaaka’ng? Ela hloko thapelo ya mohlala yeo e filwego ke Jesu Kriste. E thoma ka tsela ye: “Tatago rena wa magodimong, leina la gago a le kgethagatšwe.” (Mateo 6:9) Ka morago, Jesu o ile a rapela Modimo ka gore: “Tate tagafatša leina la gago.” Ge a araba, Modimo o ile a bolela a le legodimong a re: “Ke le tagafaditše gomme ke tla buša ke le tagafatša.” (Johane 12:28) Go molaleng gore leina la Modimo ke la bohlokwa kudu le go feta. Ka gona, ke ka baka la’ng bafetoledi ba bangwe ba tlogetše leina le diphetolelong tša bona tša Beibele gomme ba bea direto legatong la lona?
Go bonagala go e-na le mabaka a mabedi a motheo. La mathomo, ba bantši ba bolela gore leina leo ga se la swanela go dirišwa ka gobane tsela ya mathomong ya go le bitša ga e tsebje lehono. Sehebere sa bogologolo se be se ngwalwa ntle le ditumanoši. Ka gona, ga go le o tee lehono yo a ka bolelago ka go nepa kamoo batho ba mehleng ya Beibele ba bego ba bitša YHWH ka gona. Lega go le bjalo, na se se swanetše go re thibela go diriša leina la Modimo? Mehleng ya Beibele, leina Jesu go ka direga gore le be le bitšwa Yeshua goba mohlomongwe Yehoshua—ga go le yo tee yo a ka kgonthišetšago seo. Lega go le bjalo, batho lefaseng ka moka lehono ba diriša dibopego tše di sa swanego tša leina Jesu, ba le bitša ka tsela e tlwaelegilego ka leleme labo bona. Ga ba dika-dike go diriša leina leo e le feela ka gobane ba sa tsebe tsela yeo le bego le bitšwa ka yona lekgolong la pele la nywaga. Ka mo go swanago, ge e ba o be o tla ya nageng e šele, mohlomongwe o ka hwetša e le gore leina la gago ka noši le bitšwa ka tsela e fapanego kudu ka leleme le lengwe. Ka baka leo, go se kgonthišege mabapi le tsela ya bogologolo ya go bitša leina la Modimo ga se lebaka leo le ka dirago gore le se ke la dirišwa.
Lebaka la bobedi leo gantši le newago mabapi le go se diriše leina la Modimo ka Beibeleng le akaretša setšo sa kgale sa ba-Juda. Ba bantši ba bona ba dumela gore leina la Modimo ga se la swanela go bitšwa. Tumelo ye go bonagala e theilwe go dirišweng gampe ga molao wa Beibele wo o rego: “O se ké wa bolêla leina la Morêna [Jehofa, NW] Modimo wa xaxo ka lefêla; ka xobane e a bolêlaxo leina la xaxwe ka lefêla, Morêna a ka se kê a mo lesa à sa ôtlwe.”—Ekisodo 20:7.
Molao wo o thibela go dirišwa gampe ga leina la Modimo. Eupša na o thibela go dirišwa ga leina la gagwe ka tsela ya tlhompho? Ga go bjalo le gatee. Bangwadi ba Beibele ya Sehebere (“Testamente ya Kgale”), ka moka e be e le batho ba botegago bao ba bego ba phela ka Molao woo Modimo a o neilego ba-Isiraele ba bogologolo. Lega go le bjalo, ba ile ba diriša leina la Modimo ka makga a mantši. Ka mohlala, ba ile ba le akaretša dipsalmeng tše dintši tšeo di bego di opelelwa godimo ke mašaba a barapedi. Jehofa Modimo o ile a ba a laela barapedi ba gagwe gore ba bitše leina la gagwe, gomme batho ba botegago ba ile ba dira seo. (Joele 2:32; Ditiro 2:21) Ka gona, Bakriste lehono ga ba dika-dike tabeng ya go diriša leina la Modimo ka tlhompho bjalo ka ge Jesu a dirile e le ka kgonthe.—Johane 17:26.
Bafetoledi ba Beibele ba dira phošo e kgolo ka go bea direto legatong la leina la Modimo. Ba dira gore Modimo a bonagale a le kgole e bile a se na dika tša motho, mola Beibele e kgothaletša batho gore ba hlagolele ‘tswalano ya kgaufsi-ufsi le Jehofa.’ (Psalme 25:14) Nagana ka mogwera wa gago wa kgaufsi kudu. Na o ka ba kgaufsi le yena bjang e le ka kgonthe ge e ba o se wa ka wa tseba leina la gagwe? Ka mo go swanago, ge batho ba sa tsebišwe ka leina la Modimo, Jehofa, ba ka ba kgaufsi bjang le yena e le ka kgonthe? Go feta moo, ge batho ba sa diriše leina la Modimo, gape ga ba be le tsebo mabapi le seo ge e le gabotse le se bolelago. Ke’ng seo leina la Modimo le se bolelago?
Modimo ka boyena o hlaloseditše mohlanka wa gagwe yo a botegago Moše seo se bolelwago ke leina la gagwe. Ge Moše a be a botšiša ka leina la Modimo, Jehofa o ile a fetola ka gore: “Ke tla ipontšha ke le seo ke tla ipontšhago ke le sona.” (Ekisodo 3:14, NW) Phetolelo ya Rotherham e fetolela mantšu ao ka gore: “Ke Tla Ba se sengwe le se sengwe seo ke kgahlwago ke go ba sona.” Ka gona Jehofa a ka ba se sengwe le se sengwe seo se nyakegago e le gore a phethagatše merero ya gagwe.
Akanya o be o ka kgona go ba selo le ge e le sefe seo o bego o nyaka go ba sona. Ke’ng seo o bego o tla se direla bagwera ba gago? Ge e ba yo mongwe wa bona a be a ka babja o šoro, o be o ka kgona go ba ngaka e nago le bokgoni gomme wa mo fodiša. Ge e ba yo mongwe a be a ka lahlegelwa ke tšhelete, o be o ka ba mothuši yo a humilego gomme wa mo thuša. Lega go le bjalo, therešo ke gore ga o kgone go ba seo o nyakago go ba sona. Ka moka ga rena ga re kgone. Ge o dutše o ithuta Beibele, o tla makala go bona kamoo Jehofa a bago se sengwe le se sengwe seo se nyakegago e le gore a phethagatše dikholofetšo tša gagwe. Le gona o thabišwa ke go diriša matla a gagwe bakeng sa bao ba mo ratago. (2 Koronika 16:9) Dikarolo tše tše dibotse tša semelo sa Jehofa ga di lemogege go bao ba sa tsebego leina la gagwe.
Go molaleng gore leina Jehofa le swanetše go dirišwa ka Beibeleng. Go tseba seo le se bolelago le go le diriša ka bolokologi borapeding bja rena ke dithušo tše matla tša go batamela kgaufsi le Tatago rena wa legodimong, Jehofa. *
^ ser. 12 Bakeng sa tsebišo e oketšegilego ka leina la Modimo, seo le se bolelago le mabaka ao ka ona le swanetšego go dirišwa borapeding, bona poroutšha ya Leina la Modimo Leo le Tlago go ba Gona ka mo go sa Felego, yeo e gatišitšwego ke Dihlatse tša Jehofa.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.


text:
Ithute Lentšung la Modimo
Na o ka Phela ka mo go sa Felego?
Sehlogo se se ahlaahla dipotšišo tšeo o ka bago o ile wa di botšiša le go go bontšha moo o ka balago dikarabo gona ka Beibeleng ya gago. Dihlatse tša Jehofa di tla thabela go ahlaahla dikarabo tše le wena.
1. Letšatši la Kahlolo ke eng?
Bjalo ka ge go bontšhitšwe seswantšhong se se lego ka letsogong le letona, batho ba bantši ba nagana gore Letšatšing la Kahlolo meoya e dimilione tše dikete e tla tlišwa pele ga sedulo sa bogoši sa Modimo go tlo ahlolwa go ya ka ditiro tša yona tša nakong e fetilego—e mengwe e tlo putswa ka bophelo bja legodimong, mola e mengwe e tlo tlaišwa diheleng. Lega go le bjalo, Beibele e bontšha gore morero wa Letšatši la Kahlolo ke go phološa batho ditirong tša go hloka toka. (Psalme 96:13) Modimo o kgethile Jesu gore e be Moahlodi yoo a tlago go tsošološa toka bathong.—Bala Jesaya 11:1-5; Ditiro 17:31.
2. Letšatši la Kahlolo le tla tsošološa toka bjang?
Ge motho wa pele, Adama, a be a rabela ka boomo kgahlanong le Modimo, o ile a dira gore ditlogolo tša gagwe ka moka di be le sebe, di tlaišege e bile di hwe. (Baroma 5:12) Bakeng sa go lokiša tiro yeo ya go hloka toka, Jesu o tla bušetša batho ba dimilione tše dikete bophelong, goba a ba tsoša bahung. Puku ya Kutollo e utolla gore se se tla direga pušong ya Jesu Kriste ya nywaga e sekete.—Bala Kutollo 20:4, 11, 12.
Bao ba tsošitšwego bahung ba ka se ahlolwe go ya ka seo ba se dirilego pele ba ehwa, eupša ba tla ahlolwa go ya ka seo ba tlago go se dira ge go utollwa dikagare tša “mangwalo a go phuthwa” ao go boletšwego ka ona go Kutollo kgaolo 20. (Baroma 6:7) Moapostola Paulo o re gare ga bao ba tlago go tsošwa le go ba le sebaka sa go ithuta ka Modimo e tla ba “ba lokilego gotee le ba sa lokago.”—Bala Ditiro 24:15.
3. Letšatši la Kahlolo le tla fihlelela eng?
Bao ba hwilego ba sa ka ba tseba Jehofa Modimo le go mo hlankela ba tla ba le sebaka sa go fetoga le go dira botse. Ge e ba ba ka dira bjalo, tsogo ya bona e tla ba ya go “tsogela bophelong.” Lega go le bjalo, ba bangwe ba bao ba tsošitšwego ba ka se nyake go ithuta ditsela tša Jehofa. Tsogo ya bona e tla ba ya go “tsogela kahlolo.”—Bala Johane 5:28, 29; Jesaya 26:10; 65:20.
Mafelelong a Letšatši la Kahlolo la nywaga e sekete, Jehofa o tla be a bušeditše batho phethegong. (1 Bakorinthe 15:24-28) A tebelelo e kgahlišago gakaakaang bakeng sa bao ba kwago! Tekong ya mafelelo, Modimo o tla lokolla Sathane Diabolo, yoo a tla bego a ena le nywaga e sekete a tswaleletšwe. Sathane o tla leka go aroša batho go Jehofa gape, eupša bao ba tlago go ganetša Sathane ba tla phela ka mo go sa felego lefaseng.—Bala Jesaya 25:8; Kutollo 20:7-9.
4. Ke letšatši lefe le lengwe la kahlolo leo le tlago go hola batho?
Beibele gape e diriša polelwana e rego “letšatši la kahlolo” go šupa tiragalong yeo e tlago go fediša tshepedišo ya gona bjale ya dilo. Letšatši le la kahlolo le tla tla ka bjako go swana le Meetsefula a mehleng ya Noa, ao a ilego a gogola moloko o kgopo ka moka. Se se thabišago ke gore phedišo yeo e batamelago ka lebelo ya “batho ba sa boifego Modimo” e tla bula tsela bakeng sa lekoko le lefsa la lefase leo “toko e tla [agago]” go lona.—Bala 2 Petro 3:6, 7, 13.
Ithute ka mo go oketšegilego
Letšatši la Kahlolo—Ke Eng?
Ithute kamoo Letšatši la Kahlolo le tlago go tlišetša batho ba botegago ditšhegofatšo.


text:
Dipotšišo tše Tšwago go Babadi
Na e tla ba mo go swanetšego gore batswadi ba Bakriste ge ba le dibokeng ba dule le ngwana wa bona yo a kgaotšwego?
Ga go na lebaka leo le dirago gore ge re le Holong ya Mmušo re tshwenyege kudu ka madulo a motho yo a kgaotšwego. Makasine wo o dirile maiteko a magolo a go kgothaletša batswadi ba Bakriste go thuša moyeng ngwana wa bona yoo a kgaotšwego yo a sa dulago le bona ka gae ge e ba go loketše go dira seo. Go etša ge re bone go Morokami wa November 15, 1988, letlakala 19 le 20, batswadi ba ka ithuta Beibele le ngwana yo a lego mahlalagading yo a kgaotšwego yoo a sa dulago le bona ka gae. Re holofela gore ngwana yoo o tla hwetša kgothatšo yeo a e hlokago gore a lokiše ditsela tša gagwe.
Ge go tliwa tabeng ya madulo Holong ya Mmušo, ke mo go kwagalago gore ngwana yo a kgaotšwego a ka itulela le batswadi ba gagwe a ikhomoletše. Ka ge go se na molao wa gore motho yo a kgaotšwego a dule morago Holong ya Mmušo, ga go na bothata ge ngwana yo a kgaotšwego a dula le batswadi ba gagwe dibokeng, go sa šetšwe gore ba dutše kae. Ge batswadi ba dutše ba hlokometše ngwana wa bona moyeng, ba tla kgonthišetša gore o holega kudu ge a le dibokeng. Ngwana wa bona a ka holega kudu ge a ka dula le bona go e na le gore ba mo tlogele a itulela a nnoši a sa hlokomelwa.
Lega go le bjalo, go thwe’ng ge e ba ngwana yo a kgaotšwego a se sa dula le batswadi ba gagwe? Na se se bolela gore a ka se dule le batswadi ba gagwe dibokeng? Nakong e fetilego, makasine wo o ile wa bontšha gabotse tsela ya maleba yeo Mokriste a swanetšego go itshwara ka yona ge go tliwa tabeng ya go gwerana le wa leloko yoo a kgaotšwego yo a sa dulego ka gae. * Lega go le bjalo, boemong bjoo motho yo a kgaotšwego a dulago setulong kgauswi le ba leloko a ikhomoletše nakong ya diboka bo fapane kudu le boemo bja ge ba leloko ba tswakana le yena go sa nyakege. Ge e ba ditho tše di botegago tša lapa di na le boemo bjo bo nepagetšego ka wa leloko yo a kgaotšwego gomme di katanela go latela keletšo ya Mangwalo ya mabapi le go ba le tswalano le yena, gona go ka se be le lebaka la gore re tshwenyege ka boemo bjoo.—1 Bakor. 5:11, 13; 2 Joh. 11.
Taba ya gore motho yo a kgaotšwego o dula kgauswi le wa leloko goba kgauswi le setho le ge e le sefe sa phuthego ga se ya swanela go re tshwenya ge feela a itshwara gabotse. Maemong a mangwe, go laola moo motho a dulago gona dibokeng go ka tsoša mathata a mantši. Ge e ba batho ka moka bao ba lego dibokeng, go akaretša le ba leloko, ba katanela go hlompha melao ya motheo ya Beibele mabapi le go kgaolwa, gomme se se sa kgopiše bana babo rena, gona ga se ra swanela go tshwenyega ka gore mang o dula kae ge re le dibokeng tša Bokriste. *


text:
Pono ya Beibele
Na Bakriste ba Swanetše go Diriša Direto tša Bodumedi?
GO BOLELWA mo gontši ka go hlaela ga baruti Bojakaneng lehono, eupja go tloga go se na tlhaelelo ya direto tša bodumedi gare ga bona. Direto tše dingwe ke tše bonolo; tše dingwe ke tša boikgantšho. Mehlala e sego kae še:
Moruti: “Mohlomphegi.”
Mopišopo wa Anglican: “Mohlomphegi yo a Lokilego Morena Mopišopo.”
Mopišopo wa Roma Katholika (kua Italy): “Mophagami, yo a Tumilego Kudu le Monsignor yo a Hlomphegago.”
Mokadinale: “Yo a Phagamego.”
Mopapa: “Tate yo Mokgethwa-kgethwa.”
Direto tša “mohlomphegi” le “mopišopo” ke kgale di dirišwa mo e lego gore ga di kwale e le tšeo di sa kgahlišego ditsebeng tša ditho tše dintši tša kereke. Eupja na direto tše bjalo ke tšeo di dumelelwago ke Beibele?
“Mohlomphegi,” “Mopišopo” le “Mokadinale”
Ka go King James Version, lentšu “hlomphega” le tšwelela gatee feela go Psalme 111:9, yeo e rego: “Leina la gagwe ke le lekgethwa le le le hlomphegago.” Ke leina la mang? Temana e latelago e re: “Go boifa MORENA ke mathomo a bohlale.” (Psalme 111:
Paulo o ngwaletše Timotheo gore, “Ge monna a kganyoga boemo bja bopišopo, o kganyoga modiro o mobotse.” (1 Timotheo 3:
Go thwe’ng ka sereto “mokadinale”? Na se gona ka Beibeleng? Aowa. Ga se hwetšagale phetolelong lege e le efe. Ge e le gabotse, Kereke ya Roma Katholika e dumela gore sereto se ga se tšwe Beibeleng. New Catholic Encyclopedia e hlalosa gore: “Lentšu le le bopilwe go tšwa lentšung la Selatine cardo yeo e bolelago ‘segono,’ gomme go ya ka mantšu a Mopapa Eugene IV, ‘go etša ge lebati la ntlo le sepela digonong tša lona, Lekgotla la Baapostola, e lego lebati la Kereke ka moka le eme le go ithekga ka bakadinale.’” Tšhupetšo ye e re tsebiša gape gore “bakadinale ba na le tokelo ya go ba bao ba bitšwago ka go lebanya gore ke ‘Bao ba Phagamego.’” Boemo bja bona gape bo ba dumelela go apara seaparo se sehubedu le kefa e khubedu. Na baapostola ba kile ba ba le ‘ditokelo’ tše bjalo? Beibele e a ganetša.
“Morena,” “Monsignor” le “Tate”
Na ditho tša sehlopha sa baruti di swanetše go bitšwa marena? Bapišopo ba Anglican ba bitšwa “morena.” Baruti ba Katholika gantši ba bitšwa “monsignor” yeo e bolelago “Morena wa-ka.” Dinageng tše dingwe, badiredi ba Kereke ya Dutch Reformed ba bitšwa dominee, e lego sereto seo se tšwago lentšung la Selatine dominus yeo e bolelago “morena.” Eupja Jesu o laetše barutiwa ba gagwe gore: “Le a tseba gore lefaseng, babuši ba buša balata ba bona ka thata, . . . eupja ga se gwa swanela go ba bjalo go lena.” (Mateo 20:
Na sereto sa bodumedi sa “tate” se nepagetše? Se dirišwa ka gohle ke ma-Roma Katholika le ma-Anglican. “Padre” yeo e bolelago “tate” le yona e dirišwa ka gohle. Eupja Jesu o rutile barutiwa ba gagwe gore: “Le se ke la bitša motho lefaseng gore ke tataweno, ka gobane le na le Tate o tee, gomme o legodimong.” (Mateo 23:9, NJB) The New English Bible e balega ka mo go swanago ka gore: “Le se ke la bitša monna lege e le ofe lefaseng ‘tate.’” Ke ka baka la’ng baruti le balatedi ba bona ba sa ka ba kwa taelo ye e tšwago go Morena Jesu Kriste?
Mopapa wa Roma gantši o bitšwa “Tate yo Mokgethwa.” Eupja sehlopha sa gagwe sa Mataliana gantši se mmitša Santissimo Padre, yeo e bolelago “Tate yo Mokgethwa-kgethwa.” ‘Tate yo Mokgethwa’ ke sereto seo se tšwelelago gatee feela ka Beibeleng. (Johane 17:
Go Dira Sebe ga Bodumedi
Hle bala gomme o ele hloko ditemana tšeo di dikologilego Mateo 23:
Na ga go molaleng gore baruti ba bantši ba eme ‘lefelong le lekgethwa’ leo le boloketšwego Modimo le Morwa wa gagwe, le gore tlhompho e kgolo e tlošwa go bona ya išwa go batho bao ba sa phethagalago? Bakriste ba therešo lehono ba phema go diriša direto tša tlhompho tša bodumedi, gomme ba phema go diriša sehlopha sa banna bao e lego baruti bao ba hlompšhago. Gare ga Dihlatse tša Jehofa tsela e nnoši ya go bitša badiredi ke “ngwan’ešo.” (2 Petro 3:
Ithute ka mo go oketšegilego
Bagolo ba Hlankela Bjang Diphuthego tša Dihlatse tša Jehofa?
Bagolo ke banna bao ba gotšego moyeng bao ba etelelago pele ka phuthegong. Ba thuša ka ditsela dife?


text:
Ekiša Tumelo ya Bona
Go ithuta ka banna le basadi ba ka Beibeleng bao ba nago le tumelo go ka re hola bjang lehono?
Tatelano ya Ditiragalo
Tatelano ya ditiragalo le mebapa di tla go thuša go bona ka leihlo la kgopolo gore baanegwa ba ba ka Beibeleng bao ba botegago ba phetše neng le gona kae.
Lengwalo le le Tšwago go Sehlopha se Bušago
Sehlopha se Bušago se kgothaletša bohle ka borutho gore ba holwe ka botlalo ke go bala le go ithuta puku ye e le motho ka noši e bile le le lapa.
Matseno
Beibele e tletše ka dikanegelo tša kgonthe tša mabapi le banna le basadi bao ba botegago. Mehlala ya bona e ka re hola bjang?
ABELE
‘Le ge a Hwile, o sa Bolela’
Re ka ithuta’ng ka Abele le tumelo ya gagwe le ge go bolelwa dilo tše sego kae feela ka yena ka Beibeleng?
NOA
“O be a Sepela le Modimo wa Therešo”
Noa le mosadi wa gagwe ba ile ba lebeletšana le ditlhohlo dife ge ba be ba godiša bana ba bona? Ba ile ba bontšha bjang tumelo ka go aga areka?
ABORAHAMA
“Tatago Bohle Bao ba Nago le Tumelo”
Aborahama o bontšhitše tumelo bjang? O ka rata go ekiša tumelo ya Aborahama ka ditsela dife?
RUTHE
“Mo o Yago Gona le Nna ke tla ya”
Ke ka baka la’ng Ruthe a be a ikemišeditše go tlogela lapa la gabo le naga ya gabo? O bontšhitše dika dife tšeo di dirilego gore a be bohlokwa go Jehofa?
RUTHE
“Mosadi wa Paale”
Ke ka baka la’ng lenyalo la Ruthe le Boase e le la bohlokwa? Re ka ithuta’ng go Ruthe le Naomi ka lapa?
HANNA
O Ile a Bulela Modimo Pelo ya Gagwe ka Thapelo
Tumelo ya Hanna go Jehofa e ile ya mo thuša go lebeletšana le boemo bjo go bego go bonagala eka a ka se kgone go lebeletšana le bjona.
SAMUELE
“A Gola a Ratwa ke Jehofa”
Ke’ng seo se bego se sa tlwaelega ka tsela yeo Samuele a godišitšwego ka yona? Ke’ng seo se mo thušitšego gore tumelo ya gagwe e gole ge a be a le taberenakeleng?
SAMUELE
O Kgotleletše go sa Šetšwe go Nyamišwa
Ka moka ga rena re lebeletšana le mathata le go nyamišwa mo go lekago tumelo ya rena. Kgotlelelo ya Samuele e ka re ruta’ng?
ABIGAILE
O Dirile ka Bohlale
Re ka ithuta’ng boemong bjo thata bjo Abigaile a ilego a lebeletšana le bjona lenyalong?
ELIYA
O Ile a Emela Borapedi bja Therešo
Re ka ekiša Eliya bjang ge re dirišana le bao ba ganetšago seo Beibele e se rutago?
ELIYA
O Ile a Lebelela Gomme a Leta
Moporofeta Eliya o ile a bontšha bjang boemo bja kgopolo bja go bota thapelo ge a be a letetše gore Jehofa a phethagatše kholofetšo ya gagwe?
ELIYA
O Ile a Homotšwa ke Modimo wa Gagwe
Ke ditiragalo dife tšeo di dirilego gore Eliya a nolege moko kudu moo a ilego a ba a kgopela go hwa?
JONA
O Ile a Ithuta Diphošong tša Gagwe
Na o kwešiša poifo ya Jona ya go tšhaba go amogela kabelo? Kanegelo ya gagwe e re ruta dithuto tša bohlokwa mabapi le go se fele pelo ga Jehofa le kgaugelo ya gagwe.
JONA
O Ile a Ithuta go ba le Kgaugelo
Pego ya mabapi le Jona e ka re thuša bjang go itlhahloba?
ESITERE
O Ile a Emela Batho ba Modimo
Go nyakega tumelo le sebete gore re bontšhe lerato la boikgafo go swana le Esitere.
ESITERE
O Dirile ka Bohlale, Sebete le ka go Hloka Boithati
Esitere o ile a hlankela bjang Jehofa le batho ba gagwe ka go hloka boithati?
MARIA
“Bona, Nna Lekgoba la Jehofa!”
Tsela yeo Maria a ilego a araba morongwa ka yona e re botša’ng ka tumelo ya gagwe? Ke dika dife tše dingwe tšeo a ilego a di bontšha?
MARIA
O Ile a “Akanya ka Tšona Pelong ya Gagwe”
Dilo tšeo di diragaletšego Maria kua Betlelehema di ile tša matlafatša tumelo ya gagwe dikholofetšong tša Jehofa.
JOSEFA
O Ile a Šireletša, a Fepa le go Kgotlelela
Josefa o ile a šireletša lapa la gagwe ka ditsela dife? Ke ka baka la’ng a ile a ya Egipita le Maria le Jesu?
MARETA
“Ke Dumetše”
Mareta o ile a bontšha bjang tumelo e matla gaešita le nakong ya manyami?
PETRO
O Ile a Lwantšhana le Poifo le Pelaelo
Pelaelo e ka ba lepheko le matla. Eupša Petro o ile a fenya poifo ya gagwe le dipelaelo mabapi le go latela Jesu.
PETRO
O be a Botega ge a Lebane le Diteko
Tumelo le potego di ile tša thuša Petro go amogela phošollo e tšwago go Jesu?
PETRO
O Ithutile ka Tebalelo go Mong wa Gagwe
Ke’ng seo Jesu a se rutilego Petro ka tebalelo? Jesu o ile a bontšha bjang gore o lebaletše Petro?


text:
POLEDIŠANO | HANS KRISTIAN KOTLAR
Setsebi sa Thekinolotši ya tša Thutaphedi se Hlalosa Tumelo ya Sona
Ka 1978, mošomo wa mathomo wa Ngaka Hans Kristian Kotlar wa go dira nyakišišo go tša thutamahlale o be o le kua Sepetleleng sa Norway sa Radium, moo a bego a ithuta ka kankere le tshepedišo ya motho ya go lwantšha malwetši. Ka yona nako yeo, o be a kgahlegela go tseba ka mathomo a bophelo. Phafoga! e mmotšišitše ka nyakišišo ya gagwe le tumelo ya gagwe.
Ke eng seo se dirilego gore o nyake go tseba ka mathomo a bophelo le morero wa bjona?
Tate e be e le Mokhatolika gomme mma e le Moprotestanta. Seo se bolela gore ba be ba sa lebelele bodumedi e le selo se bohlokwa. Ge ke be ke sa le mahlalagading ke be ke ipotšiša ka morero wa bophelo, gomme ke ile ka bala dipuku tša Bobuddha, Bohindu le Bomoseleme. Ke ile ka ba ka kgopela Modimo gore a nkutollele therešo.
Ka bo-1970, thutaphedi ya dimolekule e be e dirile tšwelopele e makatšago gomme ke be ke ipotšiša ge e ba e ka utolla gore bophelo bo thomile bjang. Ditshepedišo tša disele tše di phelago di be di nkgahla, ka gona ke ile ka kgetha go ithutela thekinolotši ya tša thutaphedi. Ka lehlakoreng le lengwe, bontši bja baprofesara ba be ba re bophelo bo bile gona ka mesepelo ya tlhago, gomme ke ile ka ba dumela.
Ke ka baka la eng o ile wa kgahlegela Beibele?
Banna ba babedi ba Dihlatse tša Jehofa ba ile ba re etela ka gae. Gaešita le ge ba be ba le botho, ga se ka ba swara gabotse gomme ke ile ka ba botša gore ke be ke sa kgahlegele seo ba se bolelago. Mosadi wa ka o be a theeditše. O ile a re: “Hans Kristian, yeo e be e se tsela e botse ya go boledišana le batho. Ka mehla o be o dutše o nyaka go tseba ka morero wa bophelo.” O be a nepile, gomme ke ile ka ikwa ke lewa ke dihlong. Ka gona ke ile ka šala Dihlatse tšeo morago. Poledišanong ya rena, ke ile ka ba botšiša ge e ba Beibele e dumelelana le thutamahlale.
Ba ile ba arabela bjang?
Ba ile ba mpontšha seo Beibele e se bolelago ka Mothopo wa matla ao a bonagalago legohleng. Lengwalo leo ba le badilego le re: “Emišetšang mahlo a lena godimo le bone. Ke mang yo a hlodilego dilo tše? . . . Ka baka la boati bja matla a magolo, e bile e le yo matla kudu, ga go le e tee ya tšona yeo e hlaelago.” * Mantšu ao a ile a nkgoma pelo. Le gona, go a kwagala gore ke Mmopi yo bohlale feela yo a ka rulaganyago legohle ka tsela ye.
Na pono ya gago mabapi le tlhagelelo e ile ya fetoga?
Ganyenyane-ganyenyane ke ile ka lemoga gore dithuto tše di fapafapanego tša tlhagelelo di be di se na bohlatse bja thutamahlale. Ge e le gabotse, e fo ba dinonwane tšeo go itlhametšwego tšona bakeng sa go hlalosa kamoo dilo tšeo di hlamilwego ka tsela e makatšago tšeo di hwetšwago dilong tše di phelago tše bjalo ka tshepedišo ya go lwantšha malwetši, di ka fo go ba gona ka go itiragalela. Ge ke dutše ke ithuta ka mo go oketšegilego ka tshepedišo ya go lwantšha malwetši, ke moo ke ilego ka lemoga kamoo e raraganego le kamoo e lego bohlokwa ka gona. Ka go re’alo, nyakišišo ya ka e ile ya dira gore ke phethe ka gore bophelo bo tšweleditšwe ke Mmopi yo bohlale.
Nyakišišo ya ka e ile ya dira gore ke phethe ka gore bophelo bo tšweleditšwe ke Mmopi yo bohlale
Na o ka re nea bohlatse bja gore dilo di hlamilwe?
Ge e le gabotse tshepedišo ya go lwantšha malwetši e bopša ke dilo tše dintši tše di makatšago tšeo di hlametšwego go re šireletša malwetšing a mehutahuta, go akaretša dipaketheria le ditwatši. Ka gona dilo tše mafelelong di ka kopanywa gore di bope dihlopha tše pedi tšeo di šomišanago. Sehlopha sa pele se rulaganya ka diiri tše sego kae gore se hlasele ditwatši tšeo di tšwelelago. Sehlopha sa bobedi se tšea matšatši a mmalwa go ka hlasela eupša ge se hlasela se swana le mosebe wo o lebantšego thwii. Gape sehlopha se sa bobedi ga se lebale, moo e lego gore ge paketheria e itšego e ka hlasela gape nywaga ka morago, lenaba le tla hlaselwa le semeetseng. Tshepedišo ye e šoma ka bokgwari moo e lego gore gantši o ka se lemoge gore o ile wa hlaselwa ke bolwetši bjo itšego le gore e ile ya go šireletša ka katlego. Selo se sengwe gape se se makatšago ke tsela yeo tshepedišo ya motho ya go lwantšha malwetši e kgonago go kgethologanya magareng ga disele dišele le mehuta ya disele tše makgolo tšeo di lego mebeleng ya rena.
Re botše gore go direga eng ge sephedi se senyenyane se tsena mebeleng ya rena?
Diphedi tše dinyenyane di tsena mebeleng ya rena ge re hema, ge re e ja, ka ditho tša rena tša pelego goba ka go tsena letlalong la rena. Ge tshepedišo ya rena ya go lwantšha malwetši e lemoga gore go na le dilo tšeo di šwahlelago, e lokišeletša lelokelelo la diprotheine tšeo di hlamilwego gabotse bakeng sa go hlasela. Karolo e nngwe le e nngwe lelokelelong e tutuetša e nngwe gore e hlasele. Ruri mogato wo o tloga o makatša!
Na re ka bolela gore tsebo ya gago ka thutamahlale e matlafaditše tumelo ya gago go Modimo?
Ruri go bjalo! Matla ao tshepedišo ya rena ya go lwantšha malwetši e nago le ona gotee le go raragana ga yona di bontšha gore go na le Mmopi yo bohlale le yo lerato. Nka oketša ka gore thutamahlale e matlafaditše tumelo ya ka ka Beibele. Ka mohlala, Diema 17:22 e re botša gore “pelo e thabilego e etša sehlare se se fodišago.” Banyakišiši ba hweditše gore boemo bja rena bja monagano bo ka tutuetša tshepedišo ya rena ya go lwantšha malwetši. Ka mohlala, kgateletšego e ka fokodiša tshepedišo ya rena ya go lwantšha malwetši.
Dithaka tša gago tše dintši ga di dumele go Modimo. Lebaka ke eng?
Mabaka a fapafapane. Go swana le nna mathomong, ba bangwe ba fo dumela seo ba se rutilwego. Mohlomongwe ba nagana gore thutamahlale e na le bohlatse bjo bo tiilego bja go thekga tlhagelelo. Ba bangwe ga ba itshwenye gakaalo ka taba ya gore bophelo bo thomile bjang. Seo se a nyamiša. Ke nagana gore ba swanetše go botšiša dipotšišo tše di oketšegilego.
Ke ka baka la eng o ile wa ba yo mongwe wa Dihlatse tša Jehofa?
Ke kgahlilwe ke mokgwa wa bona wa go amogela baeng le go dumela ga bona kholofetšong ya Mmopi ya bokamoso bjo bokaone. * Le gona tumelo yeo e theilwe dinyakišišong le mabakeng a kwagalago, e sego dinonwaneng goba dikakanyetšong. *


text:
Ditsela tša go Hwetša Lethabo la Lapa
Go Boledišana le Bafsa Bao ba Lego Mahlalagading
“Go kile gwa ba bonolo go boledišana le morwa wa-ka, eupša ga bjale ka ge a e-na le nywaga e 16, go thata go nna goba monna wa-ka go tseba seo a se naganago. O rata go ba noši ka phapošing ya gagwe gomme o boledišana le rena ka sewelo!”
—MIRIAM KUA MEXICO.
“Ka nako e nngwe, bana ba-ka ba be ba fagahlela go kwa selo le ge e le sefe seo ke bego ke se bolela. Ba be ba fagahlela go kwa! Lehono, ka ge e le bafsa bao ba lego mahlalagading, ba nagana gore ke fetilwe ke nako.”
—SCOTT KUA AUSTRALIA.
GE E BA o godiša mofsa yo a lego mahlalagading, mohlomongwe o ka dumelelana le batswadi bao ba tsopotšwego ka mo godimo. Nakong e fetilego, go boledišana le ngwana wa gago go ka ba go be go swana le tsela ya lephefo. Ga bjale, go bonagala eka tsela e tswaletšwe. Mma wa kua Italy yo a bitšwago Angela o re: “Ge morwa wa-ka e be e sa le yo monyenyane, o be a mpotšiša dipotšišo tše dintši. Gona bjale ke nna ke swanetšego go thoma poledišano. Ge e ba ke sa dire bjalo, go ka feta matšatši re sa be le poledišano e agago.”
Go swana le Angela, o ka hwetša gore mohlomongwe ngwana wa gago yo pele a bego a ntšha sa mafahleng o fetogile gomme ke mofsa yo a lego mahlalagading yo a nago le maikwelo a feto-fetogago yo a ratago go ipea lekatana. Maiteko ka moka a go thoma poledišano a ka feleletša ka dikarabo tše dikopana le tšeo di sa bontšhego kgahlego. O botšiša morwa wa gago gore: “O hlwele bjang?” O araba ka bokopana ka gore: “Gabotse.” O botšiša morwedi wa gago gore: “Go diregile’ng sekolong lehono? O araba ka go se bontšhe kgahlego ka gore: “Ga se gwa direga selo.” Go leka go thoma poledišano ka go bolela gore: “Ke ka baka la’ng o sa tšwele pele o bolela?” go ka dira gore ba homole ka mo go feletšego.
Ke therešo gore bafsa ba bangwe bao ba lego mahlalagading ga ba na bothata bja go bolela. Lega go le bjalo, seo ba se bolelago ga se seo batswadi ba bona ba ratago go se kwa. Mma wa kua Nigeria yo a bitšwago Edna o gopola ka gore: “Ge e ba ke kgopela morwedi wa-ka go dira selo se itšego, karabo ya gagwe ya ka mehla e be e le ya gore: ‘Ntlogele.’ Ramón wa kua Mexico o bolela selo se se swanago ka morwa wa gagwe wa nywaga e 16. O re: “Re ngangišana mo e ka bago ka mehla. Neng le neng ge ke mo kgopela go dira selo se itšego, o thoma go nea mabaka a go phema go dira seo.”
Go leka go boledišana le mofsa yo a lego mahlalagading yo a sa arabelego go ka ferekanya motswadi. Beibele e a dumela gore “maanô a padile, xò se keletšanô; a tlo kxônêxa xe baeletši ba ka ata.” (Diema 15:22) Anna, e lego motswadi wa kua Russia yo a se nago molekane o dumela ka gore: “Ge ke sa tsebe seo morwa wa-ka a se naganago, ke ferekana kudu moo ke nyakago go goeletša.” Ke ka baka la’ng bafsa—le batswadi ba bona—ba bonagala eka ba lahlegelwa ke bokgoni bja go boledišana ge go nyakega gore ba boledišane?
Go Lemoga Mapheko
Poledišano ke selo se se fetago go fo bolela. Jesu o boletše gore “molomo . . . o bolela se se tletšego pelong.” (Luka 6:45) Ka gona, ka poledišano e botse, re ithuta go ba bangwe gomme ra utolla dilo tše itšego ka rena. Karolo ye ya bobedi ya poledišano e ka thatafalela bafsa bao ba lego mahlalagading, ka gobane gaešita le ngwana yo a bolelago kudu a ka thoma go ba dihlong ge a tsena lebakeng la go khukhuša. Ditsebi di bolela gore bafsa bao ba lego mahlalagading gantši ba nagana gore ba dula ba šeditšwe ke babogedi ba boikgopolelo, ka mehla ba nagana gore batho ba bangwe ba lebeletše seo ba se dirago. Go e na le go lebeletšana le boemo bjoo, bafsa bao ba tshwenyegilego ka seo ba bangwe ba se naganago ba a iphihla gomme ba nyamela lefaseng la bona ba nnoši moo batswadi ba ka se ba šitišego gabonolo.
Selo se sengwe seo e ka bago lepheko la poledišano ke kganyogo ya mofsa yo a lego mahlalagading ya go nyaka tokologo. Ga go kamoo o ka e phemago ka gona—ngwana wa gago o a gola gomme mogato woo o akaretša go ikarola go ba lapa. Aowa, se ga se bolele gore mofsa wa gago yo a lego mahlalagading o loketše go tloga gae. Ka ditsela tše dintši, o go nyaka kudu go feta le ge e le neng pele. Eupša mogato wa go ikarola o thoma nako e telele pele a e-ba motho yo mogolo. Bjalo ka karolo ya go gola, bafsa ba bantši ba rata go naganišiša ka dilo ba le noši pele ba utollela ba bangwe dikgopolo tša bona.
Therešo ke gore go ka direga gore bafsa bao ba lego mahlalagading ba se ke ba utela dithaka tša bona dilo—e lego selo seo mma wa kua Mexico yo a bitšwago Jessica a ilego a se lemoga. O re: “Ge morwedi wa-ka e be e sa le yo monyenyane, ka mehla o be a mpotša mathata a gagwe. Ga bjale o botša bagwera ba gagwe.” Ge e ba go le bjalo ka mofsa wa gago yo a lego mahlalagading, o se ke wa phetha ka gore o go lahlile bjalo ka motswadi. Ka mo go fapanego, dinyakišišo di bontšha gore gaešita le ge bafsa ba sa dumele, ba tšeela keletšo ya batswadi ba bona godimo go feta ya bagwera ba bona. Lega go le bjalo, o ka kgonthišetša bjang gore mojako wa poledišano o dula o bulegile?
Ditsela tša go Atlega—Go Fenya Mapheko
Akanya o otlela koloi mmileng o motelele wa lephefo o otlologilego. O sepetše dikhilomithara tše dintši o sa dire diphetogo tše dikgolo tseleng yeo o otlelago ka yona. Ke moka, go sa letelwa, tsela e fapoga kudu. E le gore o boloke koloi ya gago e le tseleng, kgetho e nnoši yeo o nago le yona ke go fetoša tsela yeo o otlelago ka yona. Go direga se se swanago ge ngwana wa gago a tsena mahlalagading. Mohlomongwe ka nywaga e itšego go ile gwa nyakega gore o dire diphetogo tše dinyenyane tseleng yeo o bego o godiša ngwana wa gago ka yona. Lega go le bjalo, gona bjale bophelo bja ngwana wa gago bo fetogile kudu gomme o swanetše go ‘retološetša koloi ka lehlakoreng le lengwe’ ka go fetoša mekgwa ya gago ya poledišano. Ipotšiše dipotšišo tše di latelago.
‘Ge morwa goba morwedi wa-ka a ikemišeditše go ntšha sa mafahleng a gagwe, na ke ikemišeditše go bolela?’ Beibele e re: “Lentšu le bolêlwaxo lebakeng la xôna, le byalo ka matsaka a thsipi e khwibidu moxopyaneng wa thsipithsêhla.” (Diema 25:11) Go etša ge lengwalo le le hlalosa, gantši sephiri sa go ba le poledišano e botse le bafsa ba lego mahlalagading ke go bolela le bona ka nako e swanetšego. Ka mohlala: Molemi a ka se akgofiše goba a šuthiša sehla sa puno. Seo a ka fo go se dira ke go dira seo a ka se kgonago ge sehla seo se fihla. Mofsa wa gago yo a lego mahlalagading a ka ba le nako e itšego yeo ka yona a ikemišeditšego go bolela. Diriša nako yeo gabotse. Mma wa kua Australia yo a se nago molekane e lego Frances o re: “Gantši morwedi wa-ka o be a e-tla ka phapošing ya-ka ya go robala bošego, ka dinako tše dingwe iri ka moka. Ga ke rate go dula go fihla e e-ba bošego kudu, ka gona go be go se bonolo, eupša dinakong tšeo, re be re bolela ka dilo ka moka.”
LEKA MOKGWA WO: Ge e ba go bonala mofsa wa gago yo a lego mahlalagading a se a ikemišetša go bolela, dira selo se itšego le yena—tšwela le yena ka ntle le bethwe ke moya, sepela le yena ka koloi, bapalang papadi e itšego goba le dire modiro o itšego wa ka gae. Gantši maemo a bjalo a sa rulaganywago a thuša bafsa ba lego mahlalagading gore ba rate go ntšha sa mafahleng.
‘Na ke lemoga molaetša woo o fetišwago ke mantšu a gagwe?’ Jobo 12:11 (PK) e re: “A ga ke re tsebe e leka dipolelo bjalo ka magalapa ge a e-kwa mohlodi wa dijo?” Ga bjale go feta le ge e le neng pele, o swanetše go “leka” seo morwa goba morwedi wa gago a se bolelago. Gantši bafsa bao ba lego mahlalagading ba bolela ka dilo bjalo ka ge eka ka mehla ke tša therešo. Ka mohlala, morwa goba morwedi wa gago a ka re, “Ka mehla o ntshwara bjalo ka ge eka ke ngwana!” goba “Le ka mohla ga nke o ntheetša!” Go e na le go ngangišana le yena ka mantšu a bjalo ka “ka mehla” le “le ka mohla,” lemoga gore go ka direga gore ngwana wa gago ga a bolele gore go bjalo e le ka kgonthe. Ka mohlala, polelwana e rego “Ka mehla o ntshwara bjalo ka ge eka ke ngwana” e ka bolela gore “Ke ikwa eka ga o mpote” gomme e rego “Le ka mohla ga nke o ntheetša” e ka bolela gore “Ke nyaka go go botša kamoo ke ikwago ka gona e le ka kgonthe.” Leka go lemoga molaetša woo o fetišwago ke mantšu a gagwe.
LEKA MOKGWA WO: Ge mofsa wa gago yo a lego mahlalagading a bolela ka kgalefo, bolela selo se swanago le se: “Ke a bona gore o galefile gomme ke nyaka go kwa gore o re’ng? Mpotše gore ke ka baka la eng o nagana gore ke go swara bjalo ka ge eka o ngwana.” Ke moka mo theetše ntle le go mo tsena ganong.
‘Na ke šitiša poledišano ke sa lemoge ka go gapeletša mofsa wa-ka yo a lego mahlalagading gore a bolele?’ Beibele e re: “Peu ya seenywa sa toko e bjalwa tlase ga maemo a khutšo bakeng sa bao ba dirago khutšo.” (Jakobo 3:18) Ka mantšu a gago le boitshwaro, dira gore go be le “maemo a khutšo” e le gore mofsa wa gago yo a lego mahlalagading a ikwe a lokologile gore a bolele. Gopola gore o mothekgi wa ngwana wa gago. Ka gona ge le boledišana ka taba e itšego, leka gore o se ke wa kwagala eka o ramolao yo a ikemišeditšego go bontšha gore hlatse ga e bolele therešo. Tate wa kua Korea yo a bitšwago Ahn o re: “Motswadi yo bohlale ga a bolele dipolelwana tše bjalo ka, ‘O tla gola neng?’ goba ‘Ke gakae ke go botša ka taba ye?’ Ka morago ga go dira phošo ya go bolela bjalo ka makga a mmalwa, ke ile ka lemoga gore bašemane ba-ka ba be ba sa galefišwe feela ke tsela yeo ke bego ke bolela le bona ka yona eupša ba be ba galefišwa gape ke seo ke bego ke se bolela.”
LEKA MOKGWA WO: Ge e ba mofsa wa gago yo a lego mahlalagading a sa arabe ge o mmotšiša dipotšišo, leka mokgwa o mongwe. Ka mohlala, go e na le go botšiša morwedi wa gago gore o hlwele bjang, mmotše kamoo wena o hlwelego ka gona gomme o bone ge e ba a ka thoma go bolela. Goba e le gore o bone seo ngwana wa gago a se naganago ka taba e itšego, mmotšiše dipotšišo tšeo di sa lebišego tlhokomelo go yena. Mmotšiše gore mogwera wa gagwe o ikwa bjang ka taba yeo. Ke moka mmotšiše gore ke keletšo efe yeo a bego a ka e nea mogwera wa gagwe.
Go boledišana le bafsa bao ba lego mahlalagading ga se selo seo se sa kgonegego. Fetoša mekgwa ya gago ya poledišano ge go nyakega. Boledišana le batswadi ba bangwe bao ba atlegilego tabeng ye. (Diema 11:14) Ge o boledišana le morwa goba morwedi wa gago, ‘e-ba yo a akgofago mabapi le go kwa, o diege mabapi le go bolela, o diege mabapi le go galefa.’ (Jakobo 1:19) Ka godimo ga tšohle, o se ke wa kgaotša maitekong a gago a go godiša bafsa ba gago bao ba lego mahlalagading “ka tayo le tlhahlo ya monagano ya Jehofa.”—Baefeso 6:4..
IPOTŠIŠE . . .
Ke diphetogo dife tšeo ke di bonego ngwaneng wa-ka ga e sa le a tsene mahlalagading?
Nka kaonefatša bokgoni bja-ka bja poledišano ka ditsela dife?


text:
Thuto 4
Jesu Kriste ke Mang?
1. Bophelo bja Jesu bo thomile bjang?
Go fapana le motho le ge e le ofe, Jesu o phetše legodimong e le motho wa moya pele a ka belegwa lefaseng. (Johane 8:23) E be e le tlholo ya pele ya Modimo, gomme o ile a thuša ge go hlolwa dilo tše dingwe ka moka. Ke yena feela yo Jehofa a mo hlodilego ka go lebanya gomme ke ka baka leo a bitšwago ka mo go swanetšego gore ke Morwa “yo a tswetšwego a nnoši” wa Modimo. (Johane 1:14) Jesu o ile a šoma e le Mmoleledi wa Modimo, ka gona o bitšwa gape gore ke “Lentšu.”
2. Ke ka baka la eng Jesu a ile a tla lefaseng?
Modimo o rometše Morwa wa gagwe lefaseng go tšwa legodimong ka go fetišetša bophelo bja gagwe ka popelong ya kgarebe ya Mojuda yeo e bitšwago Maria. Ka gona, Jesu ga se a ka a ba le tate wa motho. (Luka 1:30-35) Jesu o tlile lefaseng (1) go tlo ruta therešo ka Modimo, (2) go re beela mohlala wa go dira thato ya Modimo le ge re ena le mathata gotee le (3) go nea bophelo bja gagwe bjo bo phethagetšego e le “topollo.”
3. Ke ka baka la eng re nyaka topollo?
Topollo ke tefo yeo e lefšago bakeng sa go lokolla motho kotsing ya lehu. (Ekisodo 21:29, 30) Lehu le botšofadi e be e se karolo ya morero wa Modimo wa mathomong bakeng sa batho. Re tseba seo bjang? Modimo o ile a botša motho wa pele, Adama, gore ge a ka dira seo Beibele e se bitšago sebe, o be a tla hwa. Ka gona, ge nkabe Adama a se a ka a dira sebe, nkabe a se a ka a hwa. (Genesi 2:16, 17; 5:5) Go ya ka Beibele, lehu le “tsene” bathong ka moka ka Adama. Ka gona, Adama o ile a fetišetša ditlogolong tša gagwe ka moka sebe le kotlo ya sona, e lego lehu. Re nyaka topollo gore e re lokolle kotlong ya lehu yeo re e abetšego go Adama.
Ke mang yo a bego a ka lefa topollo ya go re lokolla lehung? Ge re ehwa, re lefa molato wa dibe tša rena feela. Ga go na motho yo a sego a phethagala yo a ka lefelelago dibe tša batho ba bangwe.
4. Ke ka baka la eng Jesu a ile a hwa?
Ka go se swane le rena, Jesu o be a phethagetše. Ka gona, go be go sa nyakege gore a hwele dibe tša gagwe—o be a se a ka a dira dibe. Go e na le moo, Jesu o hwetše dibe tša ba bangwe. Modimo o ile a bontšha gore o rata batho kudu ka go romela Morwa wa gagwe gore a re hwele. Jesu le yena o ile a bontšha gore o a re rata ka go ikokobeletša Tatagwe le go gafa bophelo bja gagwe bakeng sa dibe tša rena.
5. Ke eng seo Jesu a se dirago gona bjale?
Ge a be a le mo lefaseng, Jesu o ile a fodiša balwetši, a tsoša bahu le go ntšha batho tlaišegong. Ka go re’alo, o bontšhitše seo a tlago go se direla batho ka moka ba kwago nakong e tlago. (Mateo 15:30, 31; Johane 5:28) Ka morago ga gore Jesu a hwe, Modimo o ile a mo tsoša e le sebopiwa sa moya. (1 Petro 3:18) Ke moka Jesu o ile a leta a le ka letsogong le letona la Modimo go fihlela ge Jehofa a mo nea matla a go buša e le Kgoši godimo ga lefase ka moka. (Baheberu 10:12, 13) Ga bjale Jesu o buša e le Kgoši legodimong, gomme balatedi ba gagwe ba tsebatša ditaba tšeo tše dibotse lefaseng ka bophara.
Go se go ye kae, Jesu o tla diriša matla a gagwe e le Kgoši go fediša tlaišego le bao ba e bakago. Bohle bao ba bontšhago tumelo go Jesu ka go mo kwa ba tla phela paradeiseng mo lefaseng.
Ithute ka mo go oketšegilego
Topollo—Mpho e Kgolo Kudu ya Modimo
Topollo ke eng? E bolela’ng go wena?


text:
Dikahlolo tša Modimo—Na di be di le Sehlogo?
GO ARABA potšišo ye, anke re hlahlobeng ka boripana mehlala e mebedi ya ka Beibeleng ya dikahlolo tša Modimo—Meetsefula a mehleng ya Noa le go fedišwa ga Bakanana.
MEETSEFULA A MEHLENG YA NOA
SEO O KA SE KWAGO: “Modimo o be a le sehlogo ge a be a tliša meetsefula ao a fedišitšego batho ka moka ka ntle le Noa le ba lapa la gagwe.”
SEO BEIBELE E SE BOLELAGO: Modimo o itše: “Ga ke kgahlwe ke lehu la yo kgopo, eupša ke kgahlwa ke gore motho yo kgopo a furalele tsela ya gagwe gomme a tšwele pele a phela.” (Hesekiele 33:11) Ka baka leo, Modimo ga se a ka a kgahlwa ke go fedišwa ga batho ba kgopo ba mehleng ya Noa. Bjale ke ka baka la’ng a ile a ba fediša?
Beibele e araba ka gore ge Modimo a be a tliša dikahlolo tše bjalo kgahlanong le batho bao ba sa boifego Modimo ba mehleng e fetilego, o be a “beela batho ba sa boifego Modimo mohlala wa dilo tše di tlago go tla.” (2 Petro 2:5, 6) Modimo o ile a bea mohlala ofe?
Sa pele, Modimo o ile a bontšha gore gaešita le ge a kwešwa bohloko ke go fediša batho, o ela hloko batho ba sehlogo bao ba bakago tlaišego gomme a ba ahlola ka baka la ditiro tša bona. Mafelelong, o tla fediša go hloka toka ka moka gotee le tlaišego.
Sa bobedi, mohlala wa ditiro tša Modimo tša nakong e fetilego o bontšha gore Modimo ka lerato o lemoša batho pele a ka phethagatša kahlolo. Noa e be e le mmoledi wa toko, eupša batho ba bantši kudu ba ile ba mo hlokomologa. Beibele e re: “Ba se ele hloko go fihla Meetsefula a etla a ba gogola ka moka.”—Mateo 24:39.
Na Modimo o kgomaretše mohlala woo? Ee. Ka mohlala, o ile a lemoša setšhaba sa gagwe sa Isiraele gore ge se be se ka retologela ditirong tše kgopo go swana le ditšhaba tšeo di bego di se dikologile, o be a tla dumelela manaba a šwahlela naga ya sona; a fediše mošate wa sona e lego Jerusalema; gomme a se iše bothopša. Isiraele e ile ya retologela ditirong tše kgopo—ya ba ya dira dihlabelo ka bana. Na Jehofa o ile a tšea kgato? Ee, eupša e bile feela ka morago ga ge a rometše baporofeta go yo lemoša setšhaba sa gagwe leboelela gore se fetoše ditsela tša sona pele maloba e eba maabane. O ile a ba a re: “Mmuši Morena Jehofa a ka se dire selo ka ntle le ge a utolletše bahlanka ba gagwe ba baporofeta sephiri.”—Amose 3:7.
KAMOO O AKARETŠWAGO KA GONA: Mohlala woo re o bonago dikahlolong tša Jehofa tša nakong e fetilego o re nea kholofelo. Re ka fagahlela ka kgodišego kahlolong ya Modimo go bao ba bakago tlaišego ka sehlogo. Beibele e re: “Badirabobe bona ba tla fedišwa . . . Eupša ba boleta bona e tla ba beng ba lefase, ba tla thaba kudu ka baka la go ata ga khutšo.” (Psalme 37:9-11) O nagana’ng ka kahlolo yeo e imollago batho tlaišegong? Na ke e sehlogo, goba ke ya kgaugelo?
GO FEDIŠWA GA BAKANANA
SEO O KA SE KWAGO: “Go fedišwa ga Bakanana e be e le ntwa e sehlogo ge e bapišwa le dipolao tša mehleng yeno tša molokwanarite.”
SEO BEIBELE E SE BOLELAGO: “Ditsela tša [Modimo] ka moka ke tša toka. Ke Modimo yo a botegago, yoo go yena go se nago go hloka toka.” (Doiteronomio 32:4) Tiro ya toka ya Modimo e ka se bapišwe le ntwa ya batho. Ka baka la’ng? Ka gobane ka go se swane le batho, Modimo o kgona go hlahloba dipelo—ke gore, seo batho ba lego sona ka gare.
Ka mohlala, ge Modimo a be a ahlola metse ya Sodoma le Gomora gomme a ikemišeditše go tlo e fediša, monna yo a botegago Aborahama o be a tshwenyegile ka gore Modimo a bontšhe toka. O be a sa nagane Modimo wa gagwe yo a nago le toka a ka “fediša baloki gotee le ba kgopo.” Ka go se fele pelo, Modimo o ile a mo kgonthišetša gore ge e ba go be go ena le batho ba lokilego ba lesome Sodoma, O be a ka se fediše motse woo ka baka la bona. (Genesi 18:20-33) Go molaleng gore Modimo o ile a hlahloba dipelo tša batho bao gomme a bona bogolo bja bokgopo bja bona.—1 Dikoronika 28:9.
Ka mo go swanago, Modimo o ile a ahlola Bakanana gomme a laela ka mo go swanetšego gore ba fedišwe. Bakanana ba be ba tumile gampe ka ditiro tša bona tše sehlogo, tšeo di bego di akaretša go tšhungwa ga bana ba sa phela mellong ya go dira dihlabelo. * (2 Dikgoši 16:3) Bakanana ba be ba tseba gore Jehofa o be a laetše Baisiraele gore ba thope naga yeo ka moka. Bao ba ilego ba kgetha go dula gomme ba lwa ba be ba sa lwe le Baisiraele feela eupša gape ba be ba elwa le Jehofa, yoo a bego a ba neile bohlatse bjo matla bja gore o be a ena le batho ba gagwe.
Go oketša moo, Modimo o ile a gaugela Bakanana bao ba bego ba tlogetše bokgopo bja bona gomme ba amogela ditekanyetšo tše phagamego tša Jehofa tša boitshwaro. Ka mohlala, mogweba-ka-mmele wa Mokanana e lego Rahaba o ile a phološwa, gotee le ba lapa la gabo. Gape, ge badudi ba motseng wa Kanana wa Gibeoni ba be ba nyaka go gaugelwa, bona le bana ba bona ka moka ba ile ba phološwa.—Joshua 6:25; 9:3, 24-26.
KAMOO O AKARETŠWAGO KA GONA: Re ka ithuta thuto e bohlokwa kahlolong ya Bakanana. Re batamela ka lebelo “letšatši la kahlolo le la tshenyego ya batho ba sa boifego Modimo” leo le boletšwego e sa le pele. (2 Petro 3:7) Ge e ba re rata Jehofa, re tla holega ge a fediša tlaišego ya batho ka go fediša bao ba ganago pušo ya gagwe ya go loka mo lefaseng.
Bakanana ba be ba tumile gampe ka ditiro tša bona tše sehlogo, gomme ba ile ba lwantšha Modimo le batho ba gagwe ka boomo
Jehofa ka lerato o re gopotša gore dikgetho tša batswadi di kgoma bana ba bona. Lentšu la Modimo le re: “Le kgethe bophelo e le gore le dule le phela, lena le bana ba lena, ka gore le rate Jehofa Modimo wa lena, ka go theetša lentšu la gagwe le ka go mo kgomarela.” (Doiteronomio 30:19, 20) Na mantšu ao ke a Modimo yo sehlogo goba ke a Modimo yoo a ratago batho e bile a nyakago gore ba dire dikgetho tše nepagetšego?
^ ser. 15 Baepi ba marope ba epolotše bohlatse bja gore borapedi bja Bakanana bo be bo akaretša go dira dihlabelo ka masea.


text:
Kgaolo 35: Jehofa o Nea Melao ya Gagwe
MO E ka bago dikgwedi tše pedi ka morago ga gore Baisiraele ba tloge Egipita, ba ile ba fihla Thabeng ya Sinai, yeo gape e bego e bitšwa Horebe. Mo ke gona mola Jehofa a ilego a bolela le Moshe sehlareng seo se bego se tuka mollo. Setšhaba se ile sa hloma mešaša moo gomme sa dula ka nakwana.
Ge setšhaba se be se letile moo pele ga thaba, Moshe o ile a rotogela thabeng. Gona moo godimo ga thaba, Jehofa o ile a mmotša gore O nyaka gore Baisiraele ba Mo kwe le go ba setšhaba sa Gagwe seo se kgethegilego. Ge Moshe a boile, a botša Baisiraele seo Jehofa a se boletšego. Ke moka setšhaba sa re se tla kwa Jehofa, ka gobane se be se nyaka go ba setšhaba sa Gagwe.
Bjale Jehofa o ile a dira selo seo se makatšago. A dira gore thaba yeo e thunye muši gomme go be le modumo o mogolo wa magadima. Le gona a bolela le setšhaba a re: ‘Ke nna Jehofa Modimo wa lena yo a le ntšhitšego nageng ya Egipita.’ Ke moka a se laela a re: ‘Le se ke la rapela medimo le ge e le efe e mengwe ka ntle le nna.’
Modimo o ile a nea Baisiraele ditaelo tše dingwe tše senyane goba melao. Setšhaba se be se tšhogile kudu. Sa re go Moshe: ‘Wena bolela le rena, ka gobane re boifa gore ge Modimo a ka bolela le rena re ka hwa.’
Ka morago ga moo, Jehofa a re go Moshe: ‘Rotogela mono go nna thabeng. Ke tla go nea diphaphathi tše pedi tša maswika tšeo go tšona ke ngwadilego melao yeo ke nyakago gore setšhaba se se e boloke.’ Ka gona Moshe a rotogela thabeng gape. A dula moo matšatši a 40 le mašego a ona.
Modimo o be a na le melao e mentšintši bakeng sa setšhaba sa gagwe. Moshe o ile a e ngwala. Modimo o ile a ba a nea Moshe diphaphathi tše pedi tša maswika. Maswikeng ao, Modimo ka boyena o be a ngwadile melao e 10 yeo a bego a e boditše setšhaba ka moka. E be e bitšwa Melao e Lesome.
Melao e Lesome ke melao e bohlokwa kudu. Eupša go bjalo le ka melao e mengwe e mentši yeo Modimo a bego a e neile Baisiraele. O mongwe wa melao yeo ke wo o rego: ‘O rate Jehofa Modimo wa gago ka pelo ya gago ka moka, ka monagano wa gago ka moka, ka moya wa gago ka moka le ka matla a gago ka moka.’ O mongwe gape ke wo o rego: ‘O rate moagišani wa gago ka mokgwa wo o ithatago ka wona.’ Morwa wa Modimo e lego Jesu Kriste o boletše gore ye ke yona melao e mebedi e megologolo yeo Jehofa a ilego a e nea setšhaba sa gagwe sa Isiraele. Ka moragonyana re tla ithuta dilo tše dintši ka Morwa yo wa Modimo le dithuto tša gagwe.
Ekisodo 19:1-25; 20:1-21; 24:12-18; 31:18; Doiteronomio 6:4-6; Lefitiko 19:18; Mateo 22:36-40.
Dipotšišo
- Baisiraele ba ile ba hloma mešaša kae mo e ka bago dikgwedi tše pedi ka morago ga ge ba tlogile Egipita?
- Ke’ng seo Jehofa a ilego a re o nyaka gore Baisiraele ba se dire, gomme ba ile ba arabela bjang?
- Ke ka baka la’ng Jehofa a ile a nea Moshe diphaphathi tše pedi tša maswika?
- Ka ntle le Melao e Lesome, ke melao efe e mengwe yeo Jehofa a ilego a e nea Baisiraele?
- Ke melao efe e mebedi yeo Jesu Kriste a ilego a re ke e megologolo?
Dipotšišo tša tlaleletšo
- Bala Ekisodo 19:1-25; 20:1-21; 24:12-18 le 31:18.
Mantšu ao a begilwego go Ekisodo 19:8 a re thuša bjang go kwešiša seo se akaretšwago ge motho a ineela gore e be Mokriste? (Mat. 16:24; 1 Pet. 4:1-3)
- Bala Doiteronomio 6:4-6; Lefitiko 19:18 le Mateo 22:36-40.
Bakriste ba bontšha bjang gore ba rata Modimo le moagišani? (Mar. 6:34; Dit. 4:20; Baroma 15:2)


text:
MARCH 3, 2014
RUSSIA
Tsebišo e Nngwe ya Moragorago: Maiteko a go Thibela JW.ORG a Foloditše
ST. PETERSBURG, Russia—Ka January 22, 2014, Dihlatse tša Jehofa di ile tša fenya molato kgorong ya tsheko, ge kgoro ya tsheko ya boipiletšo e be e hlahloba lefsa phetho ya kgoro e nyenyane ya tsheko ya go thibela Wepesaete ya jw.org, e lego Wepesaete ya semmušo ya Dihlatse tša Jehofa kua Russia.
Kgoro ya Tsheko ya Selete ya Tver e ile ya phaela ka thoko phetho yeo e dirilwego ke Kgoro ya Tsheko ya Selete ya Tsentralniy ka August 7, 2013. Kgoro ya tsheko ya selete ya Tver e bontšhitše gore kgoro ya tsheko ya Tsentralniy e paletšwe ke go lokafatša molato wa yona wa go thibela Wepesaete yeo ka gobane Dihlatse tša Jehofa, beng ba Wepesaete yeo, ga se ba ka ba newa sebaka sa gore ba be gona tshekong yeo. Motšhotšhisi wa kgoro ya tsheko ya Tver o ile a tliša molato woo kgorong ya tsheko a nea lebaka la gore dikgoro tša tsheko tša Russia di lebelela dipuku le dipukwana tšeo di lego Wepesaeteng ya jw.org di bontšha go fišegela bodumedi ka mo go fošagetše. Gateetee ka morago ga gore Dihlatse tša Jehofa di tsebe ka phetho yeo e dirilwego ke kgoro ya tsheko ya selete, di ile tša tloša dipuku le dipukwana tšeo Wepesaeteng ya jw.org ka Serussia. Kgoro ya Tsheko ya Selete ya Tver e ile ya dumela gore Dihlatse di ile tša latela melao ya Russia gomme ya fediša go thibelwa ga jw.org.
Dihlatse tša Jehofa di ile tša lwantšhana le dikahlolo tša dikgoro tša tsheko tša Russia, tšeo di boletšego gore dipuku le dipukwana tša Dihlatse di bontšha go fišegela bodumedi ka mo go fošagetšego gomme Dihlatse di ile tša dira dikgopelo tše mmalwa Kgorong ya Yuropa ya Ditokelo tša Batho gore e hlahlobe lefsa diphetho tšeo.
Grigory Martynov, e lego mmoleledi wa Dihlatse tša Jehofa kua Russia, o re: “Re thabišwa ke gore baahlodi ba ile ba bona mehola ya Wepesaete ya rena le maiteko a rena a go latela diphetho tšeo di dirilwego ke kgoro ya tsheko ya Russia. Re tla tšwela pele re emela dipuku le dipukwana tša rena ka potego le go lwela ditokelo tša badudi ba Russia bao ba holwago kudu ke modiro wa rena wa go ruta ka Beibele.”
J. R. Brown, e lego mmoleledi wa Dihlatse tša Jehofa kua ntlongkgolo ya lefase ka bophara ge a bolela ka phenyo ye, o re: “Lefaseng ka bophara Dihlatse di thabišwa ke phenyo ye. Re leboga gore re fentše molato wo e bile badudi ka moka ba Russia ba tla tšwela pele ba kgona go tsena Wepesaeteng ye e rutago ka Beibele.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Russia: Grigory Martynov, mogala +7 812 702 2691


text:
Babadi ba Rena ba a Botšiša . . .
Na Modimo o Dula Lefelong Letee?
Madumedi a fapafapanego a hlalosa Modimo e le mobagohle, e lego lentšu leo le šišinyago gore Modimo o dula mafelong ka moka ka nako e tee. Ka mohlala, New Catholic Encyclopedia e bolela ka Modimo e le “yo a lego gona mafelong ka moka le dilong tšohle tšeo di lego gona.” Ka mo go swanago, John Wesley, e lego mothomi wa Kereke ya Methodist, o ngwadile thero e nago le sehlogo se se rego “Mabapi le go ba Gohle ga Modimo” yeo go yona a boletšego gore “ga go na lefelo le ge e le lefe, e ka ba tlholong goba ka kua ga yona, leo Modimo a sego go lona.”
Ke’ng seo Beibele e se rutago? Na Modimo ke mobagohle, yo a lego gona mafelong ka moka a legodimong, a lefaseng gaešita le ka gare ga batho ka nako e tee?
Ge e le gabotse, Beibele e bolela ka Modimo a ena le lefelo le le kgethegilego la bodulo—e lego magodimo. E bega thapelo ya Kgoši Solomone yeo go yona a ilego a rapela Modimo ka gore: “Anke wena o theetše o le magodimong, o le lefelong la gago le le tsepamego la bodulo.” (1 Dikgoši 8:43) Ge a be a ruta barutiwa ba gagwe go rapela, Jesu Kriste o ile a ba botša gore ba lebiše dithapelo tša bona go “Tatago rena wa magodimong.” (Mateo 6:9) Beibele e bolela gore ka morago ga tsogo ya gagwe, Kriste o ile a tsena “legodimong gore bjale a bonagale pele ga Modimo.”—Baheberu 9:24.
Ditemana tše di bontšha ka go lebanya gore Jehofa Modimo o dula legodimong feela, e sego lefelong le lengwe le le lengwe. Ge e le gabotse, ‘magodimo’ ao go boletšwego ka wona ditemaneng tše ga a šupe lefaufau leo le dikologilego lefase goba sebakabaka. Magodimo a bonagalago a ka se kgone go lekana Mmopi wa legohle. (1 Dikgoši 8:27) Beibele e re botša gore “Modimo ke Moya.” (Johane 4:24) O dula magodimong a moya, e lego lefelo leo e sego karolo ya legohle leo le bonagalago.—1 Bakorinthe 15:44.
Lega go le bjalo, go thwe’ng ka ditemana tša Beibele tšeo go bonagalago di šišinya gore Modimo o dula gohle? Ka mohlala, bjalo ka ge go begilwe go Psalme 139:7-10, Dafida o boletše mabapi le Modimo gore: “Nka ya kae kgole le moya wa gago? Nka tšhabela kae kgole le sefahlego sa gago? Ge e ba nka rotogela legodimong, o tla ba o le moo; le ge nka ala bolao bja ka Bodulabahu, le gona moo o tla ba gona. Le ge nka fofa ka maphego a masa, gore ke yo dula kgolekgole lewatleng, le gona moo seatla sa gago se tla ntlhahla.” Na ditemana tše di bontšha gore ge e le gabotse Modimo ke mobagohle, yo a dulago mafelong ka moka ao go boletšwego ka ona?
Ela hloko gore Dafida o thomile ka go botšiša gore: “Nka ya kae kgole le moya wa gago?” * A diriša moya wa gagwe o mokgethwa, Modimo o kgona go bona selo le ge e le sefe le go diriša matla a gagwe lefelong le lengwe le le lengwe, ntle le gore a ye moo ka boyena goba gore a dule moo. Ka mohlala: Nywageng ya morago bjale borathutamahlale ba be ba dutše ba kgona go hlahloba mobu wo o lego polaneteng ya Mars, yeo e lego dikhilomithara tše dimilione go tloga Lefaseng. Bjang? Ba be ba sa ye moo ka bobona, eupša ba be ba hlahloba diswantšho tšeo di nago le dintlha ka botlalo le tsebišo e nngwe yeo e rometšwego Lefaseng go dirišwa didirišwa tša go romela melaetša go tšwa sebakabakeng tšeo di rometšwego polaneteng ya Mars.
Ka mo go swanago, ga go nyakege gore Jehofa Modimo a be lefelong le lengwe le le lengwe, goba gore a be gohle, e le gore a tsebe seo se diregago khutlong e nngwe le e nngwe ya legohle. Lentšu la Modimo le re: “Ga go na sebopiwa se se utamego mahlong a gagwe.” (Baheberu 4:13) Ee, matla a šomago a Jehofa, goba moya o mokgethwa, a ka fihla gohle, a mo dumelela go bona dilo ka moka le go phethagatša morero wa gagwe a dutše lefelong letee, e lego “lefelong la [gagwe] le lekgethwa” kua magodimong.—Doiteronomio 26:15.
^ ser. 8 Lentšu la Seheberu leo mo le fetoletšwego e le “moya” le šupa go matla a šomago a Modimo, e lego matla ao Modimo a a dirišago go phethagatša thato ya gagwe.


text:
Puku ya Kutollo—Ke Eng Seo e se Bolelago?
Karabo ya Beibele
Leina la Segerika la puku ya Beibele ya Kutollo, e lego A·po·ka′ly·psis (apocalypse), le bolela go “Bipolla” goba go “Utolla.” Leina le le hlalosa gabotse seo se bolelwago ke Kutollo—go bipolla ditaba tšeo di fihlilwego le ditiragalo tše di utilwego tšeo di tlago go direga nako e telele ka morago ga ge di ngwadilwe. Bontši bja diporofeto tše di sa tlo phethega.
Kakaretšo ya puku ya Kutollo
Matseno.—Kutollo 1:1-9.
Melaetša e tšwago go Jesu e yago go diphuthego tše šupago.—Kutollo 1:10–3:22.
Modimo o bontšhwa a le sedulong sa gagwe sa bogoši kua legodimong.—Kutollo 4:1-11.
Lelokelelo la dipono, moo pono e nngwe le e nngwe e lebišago go e latelago:
Mahuto a šupago.—Kutollo 5:1–8:6.
Diphalafala tše šupago, tše tharo tša mafelelo di tsebatša madimabe a mararo.—Kutollo 8:7–14:20.
Meruswi e šupago, o mongwe le o mongwe o swere kotlo yeo e emelago kahlolo e tšwago go Modimo yeo e swanetšego go tšhollelwa lefaseng.—Kutollo 15:1–16:21.
Dipono tša go fedišwa ga manaba a Modimo.—Kutollo 17:1–20:10.
Dipono tša kamoo Modimo a tlago go šegofatša legodimo le lefase.—Kutollo 20:11–22:5.
-
Phetho.—Kutollo 22:6-21.
Ditsela tša go go thuša go kwešiša puku ya Kutollo
Molaetša wa yona ke wo o kgahlišago, ga se o boifišago goba o tšhošago go bao ba hlankelago Modimo. Gaešita le ge ba bantši ba tswalanya lentšu “apocalypse” le kotsi e kgolo, puku ya Kutollo e thoma le go phetha ka mantšu ao a dirago gore bao ba e balago, le bao ba e kwešišago le go diriša molaetša wa yona ba tla thabišwa ke go dira seo.—Kutollo 1:3; 22:7.
Kutollo e diriša “dipontšho,” goba maswao a mantši, ao a sa swanelwago go kwešišwa ka tsela ya kgonthe.—Kutollo 1:1.
Pukung ya Kutollo go na le dipego tše dintši tše dikgolo le maswao ao go boletšwego ka ona pejana ka Beibeleng:
Jehofa—“Modimo wa therešo ... magodimong” le Mmopi wa dilo ka moka.—Doiteronomio 4:39; Psalme 103:19; Kutollo 4:11; 15:3.
Jesu Kriste—“Kwana ya Modimo.”—Johane 1:29; Kutollo 5:6; 14:1.
Sathane Diabolo—lenaba la Modimo—Genesi 3:14, 15; Johane 8:44; Kutollo 12:9.
Babilona yo Mogolo—go swana le Babilona ya bogologolo (Babele), ke lenaba la Modimo le batho ba gagwe e bile ke mothopo wa maaka ka moka a bodumedi.
—Genesi 11:2-9; Jesaya 13:1, 11; Kutollo 17:4-6; 18:4, 20.
“Lewatle”—batho ba kgopo bao ba ganetšago Modimo.—Jesaya 57:20; Kutollo 13:1; 21:1.
Dilo tšeo di sepedišanago le tabarenakele ya bogologolo yeo e bego e dirišetšwa go rapela Modimo—go akaretša areka ya kgwerano, lewatle le le etšago galase (sebjana sa go hlapela), mabone, dibego tša diorelo gotee le aletare ya dihlabelo.—Ekisodo 25:10, 17, 18; 40:24-32; Kutollo 4:5, 6; 5:8; 8:3; 11:19.
Sebata—se emela mebušo ya batho.—Daniele 7:1-8, 17-26; Kutollo 13:2, 11; 17:3.
Dipalo di dirišitšwe ka tsela ya seswantšhetšo.—Kutollo 1:20; 8:13; 13:18; 21:16.
-
Dipono di šoma “letšatšing la Morena,” leo le thomilego ge Mmušo wa Modimo o be o hlongwa ka 1914 gomme Jesu a thoma go buša e le Kgoši. (Kutollo 1:10) Ka gona, re ka letela gore phethagalo e kgolo ya Kutollo e direge mehleng ya rena.
E le gore re kwešiše puku ya Kutollo, go nyakega dilo tšeo di re thušago go kwešiša dikarolo tše dingwe tša Beibele, go akaretša bohlale bjo bo tšwago go Modimo le thušo ya bao ba šetšego ba e kwešiša.—Ditiro 8:26-39; Jakobo 1:5.
Ithute ka mo go oketšegilego
Na o Swanetše go Boifa Bofelo bja Lefase?
O ka makatšwa ke seo ge e le gabotse Beibele e se bolelago ka bofelo bja lefase.
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.


text:
Morokami wa Segreenland o Tumišwa Thelebišeneng
Ka January 2013, makasine wa Morokami o be o šetše o gatišitšwe ka Segreenland ka nywaga e 40. Segreenland ke leleme la ma-Inuit leo le bolelwago ke batho ba 57 000 feela.
Go na le Dihlatse tša Jehofa tše ka bago tše 150 kua Greenland, eupša Morokami wa Segreenland o balwa ke batho ba 2 300. Seo se ra gore bontši bja babadi ba makasine wa Morokami wo ka Segreenland o bitšwago Napasuliaq Alapernaarsuiffik, ga se Dihlatse.
Poledišanong yeo e tšweletšego thelebišeneng, molebeledi wa ofisi ya bofetoledi wa kua toropong ya Nuuk o itše: “Batho ba bantši ba Greenland ba rata Beibele kudu, ke ka baka leo ba balago kgatišo ya Napasuliaq Alapernaarsuiffik.”
Ge moswari wa lenaneo la thelebišene a botšiša yo mongwe wa bafetoledi ba leleme la setlogo la Greenland seo a se ratago makasineng woo, o itše: “Makasine woo o nthušitše kudu. Ka mohlala, makasine wo o mpontšhitše kamoo nka phelago gabotse. Ke be ke kgoga kudu, le ge ke be ke tseba gore go kotsi go dira seo. Eupša Beibele e re botša gore ge e ba re nyaka go phela gabotse, re swanetše go boloka mebele ya rena e hlwekile.”
Le gona kgašong yeo ya thelebišene go boletšwe gore modiro wa Dihlatse tša Jehofa o thomile kua Greenland magareng a bo-1950 gomme di be di dutše di gatiša dipuku le diporoutšha ka Segreenland. Bofetoleding bjoo bo dirwa ke baithaopi bao ba bolelago polelo ya Denmark le Greenland gomme pakane ya bona e be e dutše e le gore ka mehla phetolelo ya Segreenland e kwagale.
Hlatse e nngwe ya kgale yeo e tšwago Greenland e boletše gore: “Ka nywaga e 25 ke be ke nea bohlatse go batho ba Greenland e bile ke bone bohlokwa bja go ba le dikgatišo tša rena ka leleme la bona. Mafelong a mangwe a lego lekatana, ao a ka fihlelelwago feela ka seketswana dikgweding tše sego kae ka ngwaga, go na le batho bao ba ratago go bala dimakasine tša rena; ka ge re etela moo ka sewelo, re fela re ba romela mangwalo le dipuku tšeo di theilwego Beibeleng.”
Kgatišo e ithutwago le kgatišo ya batho bohle ya makasine wa Morokami wa Segreenland e thomile go ba gona go tloga ka January 2013. Le gona dikgatišo tše di ka balwa le go taoneloutwa go jw.org ka go kgotla konotswana e rego “Dikgatišo,” ke moka o kgethe leleme la Segreenland ke moka o kgotle “Nyaka.”


text:
Ruta Bana ba Gago
Rebeka o be a Ikemišeditše go Kgahliša Jehofa
REBEKA ke leina le le tlwaelegilego mafelong a mantši lehono. Na o tseba motho yo a bitšwago ka leina leo?— * Rebeka e be e le motho yo bohlokwa ka pukung e tumilego kudu lefaseng e lego Beibele. O tseba’ng ka yena?— Re swanetše go ithuta ka Rebeka ka gobane mohlala wa gagwe o ka re thuša go hlankela Modimo wa therešo, Jehofa.
Rebeka ke mosadi wa bobedi yo Beibele e bolelago ka leina la gagwe yo a ilego a ba morapedi wa kgonthe wa Jehofa. Na o tseba gore mosadi wa pele yo bjalo ke mang?— Ke Sara, mosadi wa Aborahama. Ge e be e le mokgekolo, Sara o ile a belega Isaka—ngwana a nnoši wa gagwe. A re bone kamoo Rebeka a bego a ikemišeditše go dira seo se kgahlago Jehofa le kamoo a ilego a kopana le Isaka.
Nywaga e 60 e be e fetile go tloga mola Modimo a boditšego Aborahama le Sara gore ba tšwe motseng wa Harane ba ye nageng ya Kanana. Ge Aborahama le Sara ba be ba tšofetše, Modimo o ile a ba holofetša gore ba tla ba le ngwana yo a tla bitšwago Isaka. Ka ge o ka nagana, Isaka o be a ratwa kudu ke batswadi ba gagwe. Ge Sara a e hwa a e-na le nywaga e 127, morwa wa gagwe, Isaka, e be e le monna yo a godilego yoo a ilego a nyamišwa ke lehu la mmagwe. Aborahama ga a nyake Isaka a nyala morwedi wa Bakanana ka baka la gore batho bao ba be ba sa rapele Jehofa. Ka gona, o romela mohlanka wa gagwe, mohlomongwe Eliesere, gore a yo nyakela Isaka mosadi go meloko ya Aborahama kua Harane, ye e lego bokgoleng bja dikhilomithara tše 800!—Genesi 12:4, 5; 15:2; 17:17, 19; 23:1.
Mafelelong Eliesere, a e-na le dikamela tše lesome tšeo di rwelego dithoto le dimpho tša monyadiwa, o fihla Harane le bahlanka ba bangwe ba Aborahama. Ba ema sedibeng ka baka la gore Eliesere a tseba gore thapama, batho ba be ba e tla go ga meetse le go gela diphoofolo tša bona. Eliesere ga bjale o rapelela gore mosadi yo a tlago go mo kgethela Isaka a dumele go mo nea meetse ka go bolela gore: “A k’O nwê; le dikamêla tša xaxo ke tlo di xêla!”
Go direga sona se! Rebeka wa kgarebe wa “sebopêxô se sebotse ka kudu,” o fihla sedibeng. Ge Eliesere a mo kgopela meetse, o fetola ka gore: “Le dikamêla tša xaxo ke tlo di xêla.” Ge a kitima a boela sedibeng ‘a e-ga meetse,’ Eliesere o be a mo lebeletše “à ikhomoletše.” Anke o nagane! Gore a nweše dikamela tše lesome go fihlela di kgotsofala, Rebeka o swanetše go tliša dilithara tše ka bago tše 1 000 tša meetse!
Eliesere o nea Rebeka dimpho tše dibotse, le gona o kwa gore ke morwedi wa Bethuele, wa leloko labo Aborahama. Rebeka o laletša Eliesere le bagwera ba gagwe go sepela le yena go ‘yo robala’ ga gabo. Ke moka o kitimela pele lapeng go yo ba botša ka baeng bao Aborahama a ba rometšego go tšwa Kanana.
Ge kgaetšedi ya Rebeka e lego Labane a bona dimpho tša maemo tšeo di neilwego kgaetšedi ya gagwe gomme a e-kwa gore Eliesere ke mang, o ile a mo laletša gore a tsene ka gae. Eupša Eliesere o re: “Nka se kê ka ja kè sešo ka bolêla ditaba tša-ka.” Ka gona o hlalosa lebaka leo ka lona Aborahama a mo romilego. Bethuele le mosadi wa gagwe gotee le Labane ba kgahlegile gomme ba kwana le taba ya lenyalo.
Ka morago ga dijo, Eliesere le bao a bego a e-na le bona ba ile ba robala moo. Mesong e latelago, Eliesere o re: “Mpheng tsela ke boêlê xo mong wa-ka!” Eupša mmago Rebeka le Labane kgaetšedi ya gagwe ba nyaka gore ba ‘dule le bona matšatšinyana, le ge e ka ba a lesome.’ Ge Rebeka a be a botšišwa ge e ba a tla sepela ntle le tika-tiko, o ile a araba a re, “E, ke tlo sepela.” Ka ntle le tika-tiko o sepela le Eliesere. Mafelelong a leeto e ba mosadi wa Isaka.—Genesi 24:1-58, 67.
Na o nagana gore go be go le bonolo go Rebeka go tlogela ba lapa labo le bagwera le go ya nageng ya kgole, a tseba gore a ka se sa ba bona gape?— Aowa, go be go se bonolo. Lega go le bjalo, Rebeka o ile a šegofatšwa ka baka la go ikemišetša go dira seo se kgahlago Jehofa. E ile ya ba motho yoo Mophološi wa rena, Jesu Kriste, a ilego a belegwa ka yena. Le rena re tla šegofatšwa ge e ba re ikemišeditše—go swana le yena—go dira seo se kgahlago Jehofa.—Baroma 9:7-10.
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


text:
NA LE HLAMILWE?
Lebone la Senakangwedi Seo se Bitšwago Photuris
LEBONE, goba setho seo se nago le seetša, sa senakangwedi seo se bitšwago Photuris se dikologilwe ke dikgapetla tša go hlatlagana tšeo di oketšago seetša se se phadimago seo khunkhwane ye e se tšweletšago. *
Ela Hloko: Banyakišiši ba hweditše gore dikgapetla tše dinyenyane tše di lego karolong yeo e bonegago ya dinakangwedi tše dingwe, di ka sebopego sa go hlatlagana go swana le dithaele tšeo go ruletšwego ka tšona. Dikgapetla di kobegela godimo ka mafelelong a lehlakore le tee ka botelele bja di-micrometer tše tharo feela, e lego tekanyo e nyenyane kudu ge e bapetšwa le bokoto bja moriri wa motho. Eupša go kobega ga tšona go dira gore lebone la senakangwedi le phadime mo e ka bago 50 lekgolong go feta ge nkabe dikgapetla tša sona di be di sa kobega!
Na se se ka kaonefatša seetša sa mabone a di-LED, ao a šomišwago go didirišwa tša elektroniki? Go re borathutamahlale ba tsebe seo, ba ile ba dira mabone ao go swana le kamoo dikgapetla tša lebone la senakangwedi di lego ka gona. Mafelelo e bile afe? Mabone ao a ile a dira seetša se se oketšegilego go fihla go 55 lekgolong! Rathutamahlale Annick Bay o re: “Selo se bohlokwa seo re se hweditšego nyakišišong ye ke gore go na le dilo tše dintši tšeo re ka ithutago tšona ka go hlahlobišiša tlhago.”
O nagana eng? Na lebone la dinakangwedi tšeo di bitšwago Photuris le bile gona ka tlhagelelo? Goba na le hlamilwe?
^ ser. 3 Borathutamahlale ga se ba tšwa ba ithuta mehuta ka moka ya dikhunkhwane tše tša dinakangwedi.